225 keluarga tunggu empat tahun rumah PPR terbengkalai
Oleh DIYANATUL ATIQAH ZAKARYA

29 Mac 2022, 5:14 pm
MELAKA – Setelah empat tahun berlalu, nasib 225 bakal penyewa Projek Perumahan Rakyat (PPR) Klebang masih ‘kelabu’ malah senarai pemohon juga terpaksa diperbaharui kerana dikhuatiri ada yang telah meninggal dunia.
Pengerusi Jawatankuasa Perumahan, Kerajaan Tempatan dan Alam Sekitar, Datuk Zaidi Attan berkata, Kementerian Perumahan dan Kerajaan Tempatan (KPKT) telahpun menamatkan perkhidmatan kontraktor terdahulu yang dipercayai menjadi punca kelewatan pembinaan.
Katanya, projek pembangunan itu akan diteruskan oleh syarikat kontraktor baharu dan dijangka proses pembinaan akan disambung semula pada Mei depan.
“Sepatutnya PPR Klebang ini siap pada 2018, namun disebabkan kelemahan kontraktor serta cabaran pandemik Covid-19, projek ini telah terbengkalai sehingga sekarang.
“Kita jangka projek ini dapat disiapkan dalam masa setahun lagi kerana melalui penelitian kasar, pembinaan telahpun mencapai 90 peratus,” katanya ketika ditemui pemberita di tapak pembinaan PPR Klebang, di sini, hari ini.
Tambahnya, bagi meneruskan pembinaan, KPKT juga telah membuat permohonan peruntukkan tambahan sebanyak RM16 juta kepada Kementerian Kewangan.

Mengulas lanjut mengenai nasib bakal penyewa beliau memberitahu, kediaman tersebut mempunyai 225 unit, namun senarai penyewa perlu disusun semula.
“Kita akan susun semula, mungkin ada nama-nama (bakal penyewa) yang disebut telah meninggal dunia kerana projek ini tergendala agak lama.
“Kita akan lihat semula keperluan itu, kita akan menyediakan dengan senarai baharu yang sah hanya mereka yang masih hidup dan dibekalkan rumah sewaan,” katanya.
Untuk rekod, PPR Klebang mula dibina sejak 2016 dan dijadualkan siap pada 14 Oktober 2018. -KOSMO! ONLINE.


Edisi sulung L’Etape Malaysia berlangsung 4 Jun ini
Oleh MOHAMAD FAIZAL HASHIM

29 Mac 2022, 5:27 pm
KOTA TINGGI – Edisi sulung L’Etape Malaysia oleh Tour De France bakal menyemarakkan arena berbasikal tanah air pada 4 Jun ini dengan menarik penyertaan pelumba amatur dari dalam dan luar negara.
L’Etape Malaysia dilihat menjadi aksi pemanas badan terbaik buat pelumba yang akan menyertai Le Tour de Langkawi 2022 (LTdL 2022) pada bulan yang sama.
Menteri Besar, Datuk Onn Hafiz Ghazi berkata, Johor yang menjadi lokasi pertama L’étape Malaysia itu dilihat mampu melonjakkan sektor pelancongan di negeri ini dengan perolehan kira-kira RM14 juta susulan penganjuran perlumbaan itu.
Beliau berkata, pencinta aktiviti berbasikal di Malaysia akhirnya berpeluang merasai sendiri pengalaman berkayuh seperti dalam perlumbaan Tour De France sambil menikmati suasana dan pemandangan indah di Pantai Desaru, di sini.
“Sebagai tuan rumah bagi L’Etape Malaysia, kami berharap ia dapat memartabatkan sektor pelancongan di Johor bagi mencapai reputasi premium yang sepatutnya iaitu untuk meletakkan serta mengukuhkannya di peringkat global.
“Acara seperti ini membantu memperkenalkan Johor kepada pengunjung tempatan dan antarabangsa. Kami berharap peserta L’Etape Malaysia bukan sahaja datang ke sini untuk berbasikal tetapi juga merasai budaya ikonik Johor, tempat menarik dan makanan di sini,” katanya.

Beliau berkata demikian ketika merasmikan pelancaran L’Etape Malaysia di Desaru Coast, di sini hari ini.
Onn Hafiz berkata, penganjuran perlumbaan yang pertama kali diadakan di Malaysia menguji kemampuan kerajaan negeri menganjurkan lebih banyak acara bertaraf global seperti yang rencanakan dalam Johor Sport Masterplan sebelum ini.
“Saya berharap L’Etape Malaysia dapat menunjukkan kepada dunia luar bahawa Johor adalah destinasi bertaraf dunia, sama ada dari segi infrastruktur, acara dan modal insan.
“ni adalah sesuatu yang akan diusahakan oleh kerajaan negeri di bawah pimpinan saya pada masa akan datang yang kami mampu menganjurkan lebih banyak acara bertaraf global,” ujarnya.
Tambahnya, sehingga pertengahan bulan ini, mereka sudah menerima penyertaan lebih 3,000 peserta dengan 82 peratus daripadanya dari luar negeri manakala empat peratus dari luar negara. – KOSMO! ONLINE


Agensi kawal sempadan sedia terima pengembara Thailand
Oleh SYED AZLAN SAYED HIZAR

29 Mac 2022, 5:17 pm
PADANG BESAR – Agensi kerajaan berkaitan sempadan kini bersedia untuk menerima kemasukan pengembara Thailand menjelang pembukaan sempadan di Pos Imigresen Wang Kelian pada 1 April ini.
Pengerusi Jawatankuasa Hubungan dan Kerjasama Sempadan negeri, Ruzaini Rais berkata, pelbagai persediaan telah dilakukan beberapa agensi terbabit di kawasan tersebut.
Katanya, pembukaan sempadan negara pada 1 April dilakukan dengan berhati-hati dengan mengambil kira pelbagai aspek seperti kesihatan, keselamatan dan sebagainya.
“Buat masa ini, kira-kira 30 orang anggota dan pegawai seperti Jabatan Imigresen Malaysia (JIM), Jabatan Kastam Diraja Malaysia (JKDM), Polis Diraja Malaysia (PDRM) akan menguruskan kemasukan pengembara dari Thailand di pos berkenaan.
“Bagaimanapun jumlah tersebut bergantung kepada situasi dan jika terlalu ramai kemasukan dari negara jiran, bilangan petugas mungkin perlu ditambah,” katanya ketika ditemui di Pos Imigresen Wang Kelian di sini hari ini.
Beliau hadir meninjau persiapan pembukaan sempadan dan kesiapsiagaan kawalan sempadan yang dilakukan Pasukan Gerakan Am (PGA) bersama tentera Thailand di pintu masuk kedua-dua negara.

Tambahnya, buat masa ini, rakyat Malaysia masih belum mendapat kebenaran melintasi sempadan negara melalui Pos Imigresen Wang Kelian untuk ke Thailand.
“Sekiranya mana-mana individu yang ingin pergi ke Thailand, mereka boleh memasuki negara itu melalui Kompleks Imigresen, Kastam, Kuarantin dan Keselamatan (ICQS) Bukit Kayu Hitam, Kedah.
“Bagi pengembara dari Thailand pula, mereka perlu memuat turun aplikasi MySejahtera dan melalui SOP yang ketat seperti mengambil suhu, maklumat pengembara dan sebagainya,” ujarnya. -KOSMO! ONLINE.


Menteri lulus pelaburan unit amanah RM150 juta
Oleh NORLIZAH ABAS

29 Mac 2022, 5:23 pm
KUALA LUMPUR – Seorang bekas pegawai kanan Felcra Berhad memberitahu Mahkamah Sesyen di sini hari ini, Kementerian Kewangan bersetuju meluluskan pelaburan RM150 juta dalam unit amanah Public Mutual selepas meneliti tiga kertas cadangan pelaburan yang dikemukakan oleh Datuk Seri Bung Moktar Radin.
Bekas Pengurus Besar Kumpulan Kewangan (CFO) Felcra Berhad, Mohd. Azmy Abu Samah berkata, Bung Moktar yang ketika itu Pengerusi Bukan Eksekutif organisasi tersebut mengemukakan tiga kertas cadangan masing-masing melibatkan pelaburan RM50 juta, RM100 juta dan RM150 juta untuk pertimbangan kementerian.
Menurut saksi, pada asalnya, Bung Moktar bertemu Menteri Kewangan II ketika itu, Datuk Seri Ahmad Husni Mohamad Hanadzlah di Parlimen dan menyerahkan hanya satu kertas cadangan berhubung pelaburan RM50 juta dalam unit amanah.
“Namun Menteri Kewangan II bertanya kepada Bung Moktar kenapa tidak laburkan kesemuanya yang merujuk kepada dana pencen dalam Felcra,” ujar Mohd. Azmy ketika ditanya oleh Timbalan Pendakwa Raya Mohd. Sophian Zakaria pada sesi pemeriksaan utama.
Mahkamah sedang mendengar perbicaraan terhadap Bung Moktar dan isterinya, Datin Seri Zizie Izette A. Samad pada perbicaraan kes rasuah berkaitan pelaburan RM150 juta dalam unit amanah Public Mutual.
Saksi pendakwaan ke-26 itu memberitahu, ekoran itu, Felcra menyediakan tiga kertas cadangan berlainan untuk diserahkan kepada kementerian.

Mohd. Azmy turut menyatakan, beliau dan Bung Moktar serta Ketua Pegawai Pelaburan (CIO) ketika itu, Datuk Zulkarnain Md. Eusope tidak mengadakan perbincangan berhubung pelaburan unit amanah sebelum kertas kerja dibawa kepada ahli Lembaga Pengarah Felcra.
Ujarnya, perbincangan juga tidak melibatkan Ketua Pegawai Eksekutifnya (CEO), Datuk Ramlee Abu Bakar.
Menurut Mohd. Azmy, dalam pada itu, ejen pelaburan unit amanah Public Mutual Berhad turut dipanggil memberi taklimat kepada wakil-wakil Felcra dan kementerian untuk mendapat gambaran situasi pasaran ketika itu.
Ujar saksi, selepas kelulusan diperoleh daripada Menteri Kewangan (Diperbadankan), beliau memaklumkan perkara tersebut kepada Bung Moktar yang kemudian bertanya bila urusan pelaburan akan dimulakan.
Mohd. Azmy turut memberitahu, perkara berhubung pemindahan wang pelaburan ke dalam akaun Public Mutual tidak dimaklumkan kepada ahli lembaga pengarah sebelum wang dipindahkan.
Saksi turut menyatakan, format resolusi Lembaga Pengarah Felcra pada asalnya tidak dipersetujui oleh Public Mutual menyebabkan Bung Moktar mengarahkan dokumen itu diselaraskan.
Ujar saksi, jika resolusi itu tidak diselaraskan seperti yang dikehendaki oleh Public Mutual, akaun unit amanah tidak boleh dibuka dan wang tidak dapat dipindahkan untuk memulakan pelaburan.
Menurut Mohd. Azmy, RM150 juta kemudian dimasukkan ke dalam akaun unit amanah dan perkara itu dimaklumkan oleh beliau secara bertulis kepada Bung Moktar.
Pebicaraan di hadapan Hakim Rozina Ayob bersambung 6 April ini. – KOSMO! ONLINE


Lembu jadi sahabat karib warga emas
Oleh ALIF AZRAI GHAZALI

29 Mac 2022, 4:52 pm
PETALING JAYA – Setiap benda yang bernyawa pasti memerlukan kasih sayang seperti aksi manja seekor anak lembu yang tular di media sosial baru-baru ini yang turut menarik perhatian orang ramai.
Walaupun haiwan itu tidak berakal, namun ia tahu bagaimana cara untuk mendapatkan perhatian daripada pemiliknya.
Menerusi satu perkongsian video berdurasi 17 saat di Facebook @Sharmila Ismail itu memaparkan gelagat manja seekor lembu melagakan kepala dengan pemiliknya.
Video yang dikongsi oleh Sharmila Ismail itu disukai ramai kerana ia menunjukkan seekor haiwan manja yang mampu meluahkan rasanya terhadap tuannya.
Ia merupakan tanggungjawab yang besar untuk memelihara lembu. Kita melihat bagaimana lembu itu tidak boleh berpisah dengan tuannya dan mengikut tuannya ke mana-mana sehingga merangkul belakang badan untuk “memeluk” tuannya.
“Amboi manja sungguh lembu ini, macam kucing pula dia,” kata @Che Ta Ahmad.

Sementara itu, seorang pengguna media sosial dikenali sebagai @AinCute berkata, aksi manja anak lembu berkenaan sungguh mencuit hati dan menghiburkan. – KOSMO! ONLINE.


Pelayan restoran maut langgar tong sampah PBT
Oleh MOHD YUNUS YAKKUB

29 Mac 2022, 5:08 pm
KLANG – Seorang pelayan restoran maut selepas motosikalnya ditungganginya melanggar tong sampah milik sebuah pihak berkuasa tempatan (PBT) yang diletakkan di bahu jalan di Jalan Kampung Delek di sini, semalam.
Dalam kejadian kira-kira pukul 7.40 malam, Nurul Fazira Abdullah,21, meninggal dunia di lokasi kejadian.
Sementara, pembonceng motosikal yang juga rakannya, Elyana Nur Fatihah Helmie Shahril, 13, cedera di bahagian tangan.
Insiden tular di laman sosial Facebook menerusi video dari kamera papan pemuka sebuah kenderaan berdurasi 36 saat.
Ketua Polis Daerah Klang Selatan, Asisten Komisioner Cha Hoong Fong berkata, kejadian dipercayai berlaku apabila motosikal jenis Modenas dinaiki kedua-dua mangsa dalam perjalanan ke Kampung Delek dari Jalan Sungai Undang.
“Apabila tiba di lokasi kejadian, motosikal ditunggangi mangsa telah berlanggar dengan tong sampah milik sebuah PBT yang berada di bahu sebelah kiri jalan.

“Ini menyebabkan motosikal itu gagal dikawal sebelum terbabas di atas jalan raya dengan Nurul Fazira meninggal dunia di lokasi kejadian,” katanya dalam kenyataan hari ini.
Jelas beliau, kedua-dua mangsa termasuk yang cedera kemudiannya dihantar ke Hospital Tengku Ampuan Rahimah Klang untuk tindakan lanjut.
Hoong Foong menegaskan kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE.


Tiada hak nilai orang, Allah jaga aib saya – Saharul Ridzwan
Oleh HANISAH SELAMAT

29 Mac 2022, 4:26 pm
PETALING JAYA – Aktif mengikuti kerja dakwah sejak setahun lalu, Saharul Ridzwan menganggap dirinya masih dalam fasa memantapkan rohani ke arah menjadi hamba-Nya yang lebih baik.
Katanya, sebagai insan biasa yang aibnya masih dijaga, dia tidak berhak menilai kelakuan orang sekeliling terutama rakan seperjuangan dalam dunia seni.
“Memang ada ketika terdetik rasa mahu menghakimi orang lain apabila melihat mereka tersilap, tetapi melihat kembali drama yang pernah saya lakonkan, ia sebenarnya peringatan dulu saya bukan individu baik.
“Saya bersyukur kerana sepanjang berlakon dulu saya tidak pernah melakukan babak keterlaluan, kecuali adegan berpegangan tangan dengan wanita. Itu semua memang khilaf sendiri.
“Hakikatnya sampai sekarang Allah masih jaga aib saya. Namun takut juga kalau secara tiba-tiba nanti Allah buka semua kisah lalu yang memalukan kalau saya terlampau rasa diri ini sudah cukup hebat.
“Jadi daripada saya menilai orang lain terutama artis lain, lebih elok kita semua mendoakan yang baik-baik untuk kehidupan hari depan,” katanya kepada Kosmo! Online.

Saharul yang mula mencuri tumpuan kaki drama menerusi Love You Mr. Arrogant kira-kira 10 tahun lalu turut menyatakan mahu terus berdakwah menerusi cabang seni.
Katanya, biarpun agak jarang muncul di kaca TV kebelakangan ini tidak bermakna dia mahu meninggalkan dunia lakonan bagi memberi fokus terhadap misi tabligh.
“Saya masih terbuka menerima tawaran berlakon kerana minat masih ada dan jika ada kesesuaian watak kenapa tidak. Malah dunia lakonan ada banyak cabang.
“Mungkin saya mahu cuba mengubah arah lakonan saya. Dari genre romantik mungkin ke arah Islamik. Cuma biarpun sejak 2016 saya elak adegan bersentuhan, tetapi untuk berlakon sekarang, saya masih perlu meminjamkan rasa.
“Sekarang saya sedang belajar pergi masjid dan mencintai Nabi. Jadi, apabila kita campur adukkan rasa itu, ia kurang sesuai. Mungkin masuk ke set drama semula bukan sekarang, lagipun saya dan rakan kongsi lain baharu buka restoran HumanGang, Steak House,” katanya lagi.
Restoran makanan barat yang diusahakan bersama pelawak dan pengacara, Nabil Ahmad serta dua lagi rakan kongsi di Taman Tun Dr Ismail, Kuala Lumpur, membuatkan langkahnya kini semakin ligat.
Saharul, 33, berkata, pada mulanya, mereka merancang membuka kedai makanan sejuk beku, namun hasrat itu tidak kesampaian disebabkan beberapa kekangan.
“Saya dan Nabil dalam industri sama tetapi kami tidak pernah bekerjasama hinggalah kami berjumpa pada majlis ilmu yang dianjurkan selama tiga hari pada Ramadan tahun lalu.
“Awalnya kami rancang buat perniagaan makanan sejuk beku, namun tidak menjadi. Apa pun perancangan Allah lebih baik apabila akhirnya HumanGang pula direalisasikan dalam tempoh Dua bulan.
“Kami menjalin pula gabungan dengan dua rakan kongsi, malah seorang daripadanya adalah cef yang sudah berpengalaman tiga dekad dalam dunia masakan.
“Saya bersyukur apabila doa untuk memiliki perniagaan sendiri, bukan sekadar projek kolaborasi atau menjadi duta dimakbulkan Allah,” luahnya.
Dalam rancak mengatur urusan perniagaan, aktor tinggi lampai itu bakal menyambut Ramadan di Tanah Suci bersama isteri, Qaabila Deena Emir Mohamed Akif Emir. – KOSMO! ONLINE


Kesalahan kamu serius, untuk kepentingan diri kamu sendiri – Hakim
Oleh NUZULSHAM SHAMSUDDIN

29 Mac 2022, 4:39 pm
SHAH ALAM – “Kamu kena tahu kesalahan yang kamu buat ini adalah kesalahan serius..kamu buat begini bukan untuk bantu syarikat tapi untuk kepentingan diri kamu sendiri,”.
Demikian teguran Hakim Mahkamah Sesyen Rozilah Salleh terhadap seorang bekas pengurus syarikat pengangkutan yang dihukum penjara sehari dan denda RM20,000 atas pertuduhan menggunakan dokumen palsu bagi pelantikan sub kontraktor.
Hakim Rozilah menjatuhkan hukuman penjara dan denda itu terhadap Wan Kamarulbahri Wan Roslan, 38, selepas tertuduh mengaku bersalah atas pertuduhan pilihan yang disabitkan ke atasnya.
Mahkamah memerintahkan hukuman penjara sehari itu bermula hari ini dan sekiranya tertuduh gagal membayar jumlah denda itu dia boleh dipenjara selama enam bulan.
Mengikut pertuduhan, Wan Kamarulbahri dengan curangnya telah menggunakan sebagai tulen satu dokumen iaitu surat permohonan syarikat Kay R Resources (M) Sdn. Bhd .bertarikh 20 Ogos 2019.
Surat permohonan itu adalah untuk mendaftar sebagai sub kontraktor pengangkutan kepada FGV Transport Services Sdn. Bhd. bagi mengangkut minyak sawit dan baja, yang tertuduh ketahui, ia adalah satu dokumen palsu.

Kesalahan itu dilakukan di syarikat perkhidmatan pengangkutan itu di Pelabuhan Klang pada 26 Ogos 2019 yang didakwa mengikut Seksyen 471 Kanun Keseksaan dan boleh dihukum di bawah Seksyen 465 kanun yang sama.
Hukuman bagi seksyen itu memperuntukkan penjara maksimum dua tahun atau denda, atau dengan kedua-duanya.
Terdahulu peguam Muhammad Noor Azfar Noor Azmi yang mewakili tertuduh merayu agar satu  hukuman denda minimum dikenakan terhadap kerana merupakan kesalahan pertama selain tertuduh kesal serta insaf dengan kesalahan yang dilakukan.
Bagaimanapun Timbalan Pendakwa Raya Suruhanjaya Pencegahan Rasuah Malaysia (SPRM) Noryusriza Zulkifli memohon mahkamah mengenakan hukuman setimpal bagi memberi pengajaran kerana kepentingan awam mengatasi kepentingan tertuduh.
“Dalam kes ini, syarikat telah memberi kepercayaan kepada tertuduh namun tertuduh telah memungkiri amanah itu (berkerja),” kata Noryusriza.
Semalam Kosmo! Online melaporkan seorang bekas pengurus syarikat pengangkutan berkaitan kerajaan (GLC) bakal didakwa salah guna kuasa membantu syarikat isterinya bagi pelantikan sub kontraktor di Mahkamah Sesyen Shah Alam.
Suspek lelaki berusia 30-an itu ditahan di pejabat Suruhanjaya Pencegahan Rasuah (SPRM) Selangor kira-kira pukul 2 petang.
Menurut sumber, suspek dipercayai menggunakan jawatannya bagi menyokong sebuah syarikat milik isterinya untuk dilantik melakukan kerja-kerja mengangkut bahan mentah komoditi. – KOSMO! ONLINE.


Roman Abramovich alami simptom agen kimia
Oleh Kosmo

29 Mac 2022, 4:14 pm
MOSCOW – Bilionair Rusia, Roman Abramovich dilaporkan menghidap gejala seperti diracuni selepas menghadiri rundingan damai mengenai sempadan Ukraine-Belarus awal bulan ini, lapor Badan Penyiaran Britain (BBC).
Pemilik kelab bola sepak Chelsea FC itu bagaimanapun kini  pulih selepas dilaporkan mengalami sakit mata dan kulit mengelupas.
Selain beliau, dua lagi perunding dari Ukraine turut dikatakan mengalami gejala sama secara konsisten dipercayai racun senjata kimia. Ia termasuk radang mata dan kulit serta rasa  menusuk pada bahagian mata.
Pakar-pakar kimia yang memeriksa kes itu membuat kesimpulan bahawa simptom tersebut berpunca daripada penggunaan agen kimia.
Satu laporan mendakwa keracunan itu didalangi penyokong tegar Rusia sebagai cubaan mensabotaj rundingan tersebut namun,  pihak yang bertanggungjawab melakukan tindakan itu tidak dapat dipastikan sekiranya dakwaan tersebut benar.
Tidak lama selepas dakwaan itu timbul, seorang pegawai Amerika Syarikat dipetik agensi berita Reuters sebagai berkata, hasil risikan mendapati gejala yang dialami itu berpunca daripada faktor alam sekitar, dan bukannya keracunan.

Pegawai di pejabat Presiden Ukraine, Ihor Zhovkva kemudian memberitahu BBC bahawa ahli delegasi dari negara itu berada dalam keadaan baik, manakala salah seorang daripada mereka berkata dakwaan tersebut adalah palsu.
Keadaan Abramovich dan perunding Ukraine termasuk ahli parlimen, Rustem Umerov kini dilaporkan bertambah baik sejak kejadian itu pada 3 Mac lalu. Abramovich dikatakan menyambung semula rundingan damai untuk menamatkan perang di Ukraine. – AGENSI


Bukan tergesa-gesa tapi ikut proses sebelum gantung guru KAFA
Oleh MOHD YUNUS YAKKUB

29 Mac 2022, 4:45 pm
SHAH ALAM – Penggantungan tugas terhadap 57 guru Kelas Al-Quran dan Fardhu Ain (KAFA) di negeri ini adalah mengikut proses tatatertib penjawat awam.
Menteri Besar, Datuk Seri Amirudin Shari berkata, tindakan oleh Jabatan Agama Islam Selangor (JAIS) bukanlah dilakukan secara tergesa-gesa sebaliknya telah melalui beberapa proses sesi kaunseling, pemakluman, peringatan dan surat amaran.
Katanya, mereka boleh kembali bertugas seperti biasa sekiranya akur dengan perintah jabatan untuk mendapatkan suntikan vaksin.
“Kita hormati pendirian mereka namun kita tidak boleh ambil risiko yang besar khususnya kepada anak-anak dan guru lain di sekolah.
“Justeru, selepas beberapa proses, ini adalah mereka yang betul-betul tegar yang diulang kali diberitahu bahawa risiko ini bakal dihadapi (gantung tugas),” katanya pada sidang akhbar hari ini.
Beliau berkata demikian bagi mengulas berhubung seramai 57 guru KAFA di Selangor yang digantung tugas kerana enggan menerima suntikan vaksin Covid-19.

Amirudin menegaskan tindakan penamatan perkhidmatan boleh dikenakan sekiranya guru-guru berkenaan masih enggan menerima vaksin Covid-19 dalam tempoh penggantungan tersebut.
Beliau menambah, penggantungan tugas kepada guru terlibat itu turut pembayaran elaun yang diberhentikan dalam tempoh tersebut.
“JAIS akan menguruskan penyelarasan pengajaran dan pembelajaran termasuk guru ganti sepanjang tempoh penggantungan tersebut,” jelasnya. -KOSMO! ONLINE.


Terlalu awal untuk umum bertanding di mana – KJ
Oleh ZAKKINA WATI AHMAD TARMIZI

29 Mac 2022, 4:24 pm
PORT DICKSON – Menteri Kesihatan, Khairy Jamaluddin Abu Bakar memberitahu, masih terlalu awal untuknya memaklumkan di mana beliau akan bertanding pada Pilihan Raya Umum Ke-15 (PRU15) akan datang.
“Oh awal lagi, awal sangat nak cakap bertanding di mana,” katanya kepada pemberita selepas mengadakan lawatan kerja dan melawat tapak pembinaan bangunan tambahan di Hospital Port Dickson di sini hari ini.
Sebelum ini terdapat laporan mengatakan bahawa Timbalan Presiden UMNO yang juga Ketua UMNO Bahagian Rembau, Datuk Seri Mohamad Hasan berkemungkinan akan bertanding di kerusi Parlimen Rembau pada PRU-15.
Keadaan itu menimbulkan persoalan di manakah Khairy Jamaluddin yang merupakan penyandang kerusi tersebut akan bertanding pada pilihan raya umum akan datang.
Antara beberapa kawasan yang disebut-sebut oleh bakal ditandingi beliau termasuklah Parlimen Tampin dan Port Dickson. KOSMO! ONLINE.


Tidak rugi dakwah dalam pelbagai bahasa
Oleh AMREE AHMAD

29 Mac 2022, 4:34 pm
PUTRAJAYA – Golongan dai perlu mampu menguasai banyak bahasa untuk menyantuni masyarakat bukan Islam yang terdiri daripada pelbagai bangsa dengan beraneka bahasa tersendiri.
Saranan tersebut disuarakan oleh Dai Adam atau nama penuh, Muhammad Adam Muhibullah Abdullah ketika ditemui Kosmo! di Masjid Tuanku Mizan Zainal Abidin, di sini hari ini.
“Sebenarnya memang tidak rugi pun tahu pelbagai bahasa, malahan ini dianggap kelebihan dan bukan kita mahu menafikan status bahasa Melayu sebagai bahasa kebangsaan,” katanya.
Mengulas lanjut, beliau secara jujur berkata, kebanyakan komuniti bukan Islam di Malaysia tertarik untuk mendekati agama ini, namun agak malu kerana tidak fasih dalam bahasa Melayu.
“Mereka bukan tidak suka Islam tetapi kaedah dakwah seperti ada jurang bahasa kerana dai hanya tahu cakap Melayu menyebabkan mesej tidak sampai atau kurang difahami,” jelasnya. – KOSMO! ONLINE


PTPTN lancar aplikasi mudah alih MyPTPTN
29 Mac 2022, 4:28 pm
PETALING JAYA – Perbadanan Tabung Pendidikan Tinggi Nasional (PTPTN) melancarkan aplikasi mudah alih dikenali sebagai MyPTPTN bagi memudahkan urusan pelanggannya di sini hari ini.
Menteri Pengajian Tinggi, Datuk Seri Dr. Noraini Ahmad berkata, pelancaran MyPTPTN ini menyaksikan kejayaan PTPTN dalam membangunkan aplikasi mudah alih yang dapat memberi manfaat kepada seluruh rakyat di negara ini khususnya pelanggan PTPTN.
“Pendekatan PTPTN dalam memperkenalkan aplikasi mudah alih ini sangat tepat dengan aspirasi pendigitalan kerajaan dan dalam masa sama menambah kecekapan dan keberkesanan perkhidmatan kepada masyarakat.
“Saya juga percaya usaha PTPTN ini didukung kukuh dengan pelan strategik yang sudah memasuki tempoh lima tahun sejak tahun 2021 dimana salah satunya memfokuskan pada pendigitalan,” katanya selepas merasmikan Majlis Pelancaran MyPTPTN di sini hari ini.
Katanya, PTPTN sentiasa memastikan mutu perkhidmatan berada pada tahap terbaik dengan sering menambah baik sistem dalam talian yang dapat memudahkan pelanggan.
“Sehingga tahun 2021, sebanyak tujuh saluran dalam talian telah diperkenalkan yang memudahkan pelanggan tanpa perlu ke kaunter selain mengintegrasikan semua kemudahan dalam sebuah sistem.

“Saya percaya aplikasi mudah alih ini sememangnya dinantikan seluruh rakyat Malaysia khususnya kepada lebih 3.6 juta peminjam PTPTN. Jika dahulu pelanggan perlu melayari portal untuk melakukan urusan bayaran atau urusan lain, kini semuanya lebih mudah apabila ia diperkenalkan dalam satu aplikasi,” ujarnya.
Antara kelebihan aplikasi MyPTPTN ini ialah lebih mesra pelanggan, transaksi lebih selamat, boleh diakses dimana-mana tanpa sempadan dan menjimatkan masa. Aplikasi ini boleh dimuat turun menerusi Google Play dan Apple App Store.
Selain itu, kemudahan yang disediakan dalam aplikasi ini melibatkan pembukaan akaun simpanan SSPN, penambahan deposit simpan SSPN, pindahan deposit simpan SSPN, permohonan potongan gaji dan semakan penyata simpan SSPN.
MyPTPTN juga dilengkapi ciri-ciri keselamatan terkini bagi memastikan keselamatan pelanggan seperti pengesahan sebelum urus niaga, pengesahan e-mel, nombor telefon semasa pendaftaran. – KOSMO! ONLINE.


3 individu disambung reman kes jumpa mayat dalam gaung
Oleh NOR SHAFAWATI YUP

29 Mac 2022, 5:00 pm
SEREMBAN – Tempoh reman tiga individu yang ditahan bagi membantu siasatan kes penemuan mayat wanita tanpa identiti dalam gaung di Kilometer 14, Jalan Lama Bukit Putus Seremban-Kuala Pilah di sini, 20 Mac lalu disambung enam hari lagi.
Ketua Polis Daerah Seremban, Asisten Komisioner Nanda Maarof berkata, perintah reman ke atas dua lelaki masing-masing berusia 41 dan 44 tahun bersama seorang wanita berusia 18 tahun itu sepatutnya tamat hari ini tetapi dilanjutkan sehingga 4 April depan.
“Permohonan sambung reman ketiga-tiga individu itu diluluskan selama enam hari bermula esok sehingga 4 April 2022.
“Siasatan kes dibuat mengikut Seksyen 302 Kanun Keseksan iaitu bunuh,” katanya ketika dihubungi di sini hari ini.
Dalam pada itu, Nanda berkata, operasi pencarian petunjuk baharu berkaitan kes mayat tersebut diperluaskan pada jarak 200 meter radius di kawasan Taman Bukit Zamrud di sini.
“Pencarian yang berakhir pada pukul 9 malam semalam disambung semula 9.30 pagi tadi dengan bantuan Bahagian Siadatan Jenayah, Unit Forensik Ibu Pejabat Polis Kontnjen Negeri Sembilan (IPKNS) dan Bukit Aman.

“Tiga ekor anjing daripada Unit Pengesan Anjing (K9) dari IPKNS dan KLIA turut digunakan,” katanya. – KOSMO! ONLINE.


Pengantin disambut dengan ‘lambungan’ bola tampar
Oleh NURUL AIN NATASHA MAZLAN

29 Mac 2022, 3:52 pm
PETALING JAYA – Setiap pasangan yang baru berkahwin sudah pasti mengimpikan sebuah majlis perkahwinan yang indah.
Ini kerana bagi mereka, hari bahagia itu hanya akan datang sekali dalam hidup dan perlu diabadikan dengan momen-momen indah.
Seperti perkongsian di aplikasi Tiktok @anasfarid96, kelihatan pasangan pengantin membuat kelainan pada hari perkahwinan mereka apabila pengantin yang tiba di majlis itu disambut dengan ‘lambungan’ bola tampar.
Menerusi klip video berdurasi 20 saat itu, kelihatan beberapa individu melambung bola tampar sambil pengantin berjalan dibawahnya.
Menariknya, aksi itu tidak ‘menganggu’ perjalanan pasangan pengantin itu serta tetamu yang hadir
Kosmo! difahamkan, pasangan tersebut merupakan pemain bola tampar dan aksi melambung bola tersebut turut dibantu oleh rakan-rakan dalam pasukan mereka.

Menjengah ke ruangan komen, rata-rata pengguna terhibur dengan aksi lambungan bola tampar tersebut dan memuji kelainan sambuatan hari perkahwinan yang dilakukan pasangan itu.
Antara pengguna yang telah meninggalkan komen pada klip video tersebut adalah Zyqk.
“Kawan aku main lontar peluru takde pun macam ni,”tulisnya.
Turut meninggalkan komen adalah seorang lagi pengguna dikenali sebagai Anas Farid.
“Bertenang kawan-kawan semua, aksi ini berlaku dibawah kawalan,”katanya.
Sehingga pukul 1 tengah hari tadi, klip video tersebut telah ditonton lebih 387,300 kali dan sebanyak 1,745 komen telah ditinggalkan pengguna aplikasi berkenaan.- KOSMO! ONLINE.


Perlu 175 balai bomba baharu seluruh negara
Oleh MOHAMAD NAUFAL MOHAMAD IDRIS

29 Mac 2022, 3:22 pm
KLANG- Jabatan Bomba dan Penyelamat Malaysia (JBPM) memerlukan 175 buah balai bomba lagi di seluruh negara untuk memastikan operasi mereka lebih pantas dan efisien.
Ketua Pengarah Jabatan Bomba dan Penyelamat Malaysia (JBPM) Datuk Seri Mohammad Hamdan Wahid berkata, ini adalah selaras harapan memiliki 500 balai bomba di seluruh negara pada 2030 dengan setakat ini hanya ada 325 buah.
“Keperluan membina balai bomba baharu ini berdasarkan 21 kriteria seperti jumlah penduduk, jumlah bangunan serta panggilan di sesebuah kawasan.
“Kesemua kriteria ini akan disemak oleh pasukan bomba setiap lima tahun dengan kali terakhir semakan dibuat bagi keperluan tersebut adalah pada tahun 2015,” katanya selepas merasmikan Pos Kawalan Bomba (Fire Pos) Pulau Indah, di sini hari ini.
Turut hadir, Ahli Dewan Undangan Negeri (ADUN) Pelabuhan Klang, Azmizam Zaman Huri.
Kata beliau, kewujudan pos kawalan kekal pertama di Selangor itu amat diperlukan bagi memendekan tempoh masa respon anggota bomba dalam sebarang kejadian di sekitar Pulau Indah.

Mohammad Hamdan menjelaskan sebelum ini pihaknya memerlukan masa kira-kira 25 minit daripada balai terdekat iaitu Balai Bomba dan Penyelamat Pelabuhan Klang untuk tiba di pulau tersebut.
“Peruntukan masa yang lama akibat jarak balai bomba yang agak jauh akan menyukarkan operasi pihak kami,” ujarnya.
Justeru, beliau menzahirkan penghargaan kepada syarikat Central Spectrum Sdn. Bhd. (Central Spectrum) yang menyediakan bangunan untuk dijadikan pos itu,l dengan caj sewa RM10 setahun.
“Kita berharap syarikat berkaitan kerajaan (GLC) dan syarikat besar di negara ini turut sama membantu menyediakan pos kawalan bomba bagi memudahkan sebarang operasi pihak bomba,” katanya.-KOSMO! ONLINE.


De Palma Eco Resort Kuala Selangor beroperasi semula
Oleh MOHD YUNUS YAKKUB

29 Mac 2022, 3:52 pm
KUALA SELANGOR – De Palma Eco Resort di sini yang ditutup sejak Oktober lalu dibuka semula dengan diuruskan operator baharu, The Blanket Hotel Sdn. Bhd.
Ketua Pegawai Eksekutif Perbadanan Kemajuan Negeri Selangor (PKNS), Datuk Mahmud Abas berkata, langkah itu memberikan peluang kepada syarikat bumiputera berkenaan dalam membawa hotel itu ke arah dimensi baharu dalam industri perhotelan.
Jelasnya, langkah sama turut dilakukan terhadap dua lagi hotel milik PKNS di Ampang dan Shah Alam.
“Kami telah menjenamakan De Palma dan hala tuju PKNS ketika ini adalah memberi peluang kepada orang luar, iaitu syarikat tempatan untuk mengoperasikannya dan menyediakan latihan buat pekerja.
“Kuala Selangor merupakan daerah yang kaya dengan destinasi eko pelancongan, malah kami masih memiliki 2.8 hektar tanah di sekitar hotel ini yang boleh dibangunkan bagi tujuan tersebut,” katanya pada sidang akhbar selepas majlis pembukaan semula resort itu di sini.
Ia dirasmikan oleh Ahli Dewan Undangan Negeri Bukit Melawati, Juwairiya Zulkifili dan turut dihadiri Pengarah The Blanket Hotel Sdn. Bhd., Eija Hindon Salleh.

De Palma Eco Resort menyediakan 48 chalet dan 12 vila dengan kemudahan seperti kolam renang, kawasan meletakkan kenderaan percuma, dewan dan ‘Coffee House’.
The Blanket Hotel telah mengoperasikan enam buah hotel setakat ini termasuk tiga di Pulau Pinang.
Sementara itu, Juwairiya berkata, De Palma adalah satu jenama ikonik di Kuala Selangor dan boleh dianggap sebagai pilihan terbaik di daerah ini.
Namun katanya, pandemik Covid-19 telah menyebabkan operasinya ditutup sementara dan sekiranya situasi itu berlarutan, dibimbangi pengunjung di daerah ini tiada pilihan untuk bermalam dan menjadi pelancong ‘balik hari’ sahaja.
“Pembukaan semula ini akan menghidupkan kembali industri pelancongan di sini dan saya difahamkan sebahagian daripada 30 pekerja yang diambil adalah mereka yang telah diberhentikan sebelum ini.
“Sokongan kerajaan negeri selain pembangunan semula Bukit Melawati dijangka akan menambah kembali jumlah pelancong yang dianggarkan mampu mencecah 10,000 orang hingga akhir tahun ini,” katanya. – KOSMO! ONLINE


Kapal kargo Indonesia ditahan bersauh secara haram
Oleh MASTURAH SURADI

29 Mac 2022, 3:26 pm
KOTA TINGGI – Sebuah kapal kargo dari Indonesia ditahan Maritim Malaysia (APMM) Negeri Johor selepas disyaki bersauh tanpa kebenaran di perairan Johor Timur semalam.
Pengarah APMM Negeri Johor, Laksamana Pertama Maritim Nurul Hizam Zakaria berkata, kapal yang berdaftar dari Pontianak, Indonesia itu ditahan di kedudukan 18.4 batu nautika timur Tanjung Balau kira-kira pukul 12.35 tengah hari.
Katanya, kapal kargo tersebut dikendalikan 12 kru lelaki warga Indonesia berumur diantara 23 tahun hingga 46 tahun dan mempunyai dokumen pengenalan diri yang sah.
“Hasil pemeriksaan lanjut terhadap dokumen kapal mendapati kapal telah bersauh sejak 25 Mac lalu dan tidak mempunyai sebarang dokumen kebenaran bersauh daripada Pengarah Laut Malaysia.
“Oleh demikian nakhoda dan ketua jurutera kapal telah dibawa ke Pejabat Zon Maritim Tanjung Sedili untuk siasatan lanjut di bawah Seksyen 491B(1)(L) Ordinan Perkapalan Saudagar 1952 bagi kesalahan bersauh tanpa kebenaran,”katanya dalam kenyataan di sini hari ini.
Tambahnya jika didapati bersalah boleh didenda tidak melebihi RM100,000 atau penjara tidak melebihi dua tahun atau kedua-duanya sekali.-KOSMO! ONLINE.


Deftech jamin aset penuhi spesifikasi, piawaian
Oleh HARRITH HISHAM

29 Mac 2022, 3:16 pm
KUALA LUMPUR – DRB-HICOM Defence Technologies Sdn. Bhd (Deftech) memberi jaminan ke atas semua aset yang dihasilkan memenuhi piawaian penyelenggaraan alat ganti dan komponen seperti yang ditetapkan.
Ketua Pegawai Eksekutif Kumpulan Deftech, Fazley Ariffin berkata, ketetapan jaminan tersebut dibuat setelah semua syarikat pembekal yang bekerjasama dengan Deftech menandatangani perjanjian kolaborasi antara kedua-dua pihak.
Mohd. Fazley ketika ditemui selepas pertukaran dokumen memorandum persefahaman antara DRB-HICOM Defence Technologies Sdn Bhd (DEFTECH) dengan sebahagian syarikat tempatan di Pameran Perkhidmatan Pertahanan Asia (DSA) dan Pameran Antarabangsa Keselamatan Kebangsaan (NATSEC) Asia 2022 di Pusat Pameran dan Perdagangan Antarabangsa Malaysia (MITEC) di sini hari ini. FOTO – AMIR KHALID
“Apa yang penting adalah untuk menjawab persoalan yang sering timbul di mana kita mahu memastikan setiap alatan atau kenderaan mampu bertahan untuk tempoh 15 tahun akan datang.
“Justeru, kita bersama-sama rakan strategik memastikan setiap pembekalan alat ganti dan komponen memenuhi bekalan dan piawaian mengikut spesifikasi ditetapkan,” katanya selepas majlis menandatangani Memorandum Persefahaman (MoU), semalam.
Fazley berkata, jaminan tersebut secara tidak langsung meningkatkan potensi syarikat tempatan dalam industri terutama membabitkan sektor pertahanan. – KOSMO! ONLINE.


Perkeso ketengah program pemulihan secara dalam talian
Oleh NOR AZIAH MAT NOH

29 Mac 2022, 3:57 pm
MELAKA – Pertubuhan Keselamatan Sosial (Perkeso) memaklumkan bakal mengetengahkan program pemulihan bagi pencarum yang mengalami kecacatan atau penyakit secara dalam talian melalui telesidang.
Ketua Pegawai Eksekutif Perkeso, Datuk Dr. Hafez Hussain berkata, program telerehabilitation secara online itu merupakan satu usaha selari dengan peralihan negara kepada fasa endemik bermula 1 April ini.
“Meski pun program terbabit telah dikembangkan sejak dua tahun lalu akibat pandemik Covid-19, program ini akan terus ditambah baik bagi memudahkan Orang Berinsurans (OB) mendapatkan rawatan.
“Kita juga akan menyediakan peralatan secara percuma kepada OB untuk kegunaan di rumah atau tempat kerja bagi memudahkan proses pemulihan serta terapi golongan terbabit,” ujarnya dalam sidang akhbar di Pusat Rehabilitasi Perkeso (PRP) Tun Abdul Razak, di sini semalam.
Jelasnya, usaha itu akan membuka ruang kepada OB yang sukar mendapatkan rawatan kerana kekangan kekosongan di pusat rehabilitasi selain pesakit dapat bekerja seperti biasa.
Sementara itu, Hafez turut memaklumkan bahawa Perkeso mempunyai perancangan untuk meningkatkan kapasiti sedia ada PRP Tun Abdul Razak di sini susulan senarai menunggu OB semakin tinggi namun hanya 381 buah katil disediakan setakat ini.

Sehingga kini terdapat enam buah PRP ditubuhkan di seluruh Malaysia termasuk Ayer Keroh, Melaka, Ara Damansara, Selangor, Quill City Mall, Kuala Lumpur, Tanjung Pelepas, Johor, Kuala Terengganu serta Kubang Kerian di negeri Kelantan. – KOSMO! ONLINE.


King diconteng ‘bodoh’ kerana parkir merata
Oleh KOSMO!

29 Mac 2022, 3:39 pm
PETALING JAYA – Padah kerana menghalang lalu lintas dan menyusahkan pengguna lain, sebuah Perodua Myvi atau terkenal dengan panggilan ‘king’ telah diconteng dengan perkataan ‘bodoh’.
Nasib malang ‘king’ berwarna putih itu telah dirakam oleh seorang pengguna jalan raya sebelum ia tular di aplikasi TikTok yang dikongsi di akaun pengguna dikenali sebagai @Wan Irman.
Berdasarkan klip video tersebut, kelihatan Perodua Myvi itu diparkir di bahu jalan yang sempit dan pengguna berhadapan kesulitan terutamanya ketika ada kenderaan dari arah berlawanan.
Bagaimanapun, tiada maklumat berkaitan lokasi kejadian itu dirakam dan tarikh sebenar klip video itu diambil.
Susulan perkongsian tersebut, rata-rata pengguna telah meninggalkan pelbagai komen yang menyokong tindakan yang dibuat oleh penconteng ‘king’ tersebut.
“Terima kasih kepada yang menconteng, anda dihargai,”tulis @ayed fariz.

“Kepada penconteng itu, anda adalah wira rakyat jelata,”komen @Zachery.
Turut meninggalkan komen adalah seorang lagi pengguna dikenali sebagai @abdkd.
“Orang macam ni tak ada sensitiviti, kat simpang, kat selekoh juga nak parkir kereta,”ujarnya.
Sehingga pukul 1 tengah hari tadi, klip video tersebut telah ditonton lebih 16,800 kali dan sebanyak 499 komen telah ditinggalkan pengguna -KOSMO! ONLINE.


Noh Omar kesal cuma serah “mock cheque”
Oleh ZULKIFLI MANZOR

29 Mac 2022, 3:30 pm
KUALA LUMPUR – Menteri Pembangunan Usahawan dan Koperasi, Tan Sri Noh Omar tanpa berselindung menyatakan rasa kesal kerana cuma menyampaikan surat tawaran Bantuan Dana Kecemasan PKMS (SMEEF 2.0) kepada Perusahaan Mikro, Kecil dan Sederhana (PKMS) di ibu negara hari ini.
Menurutnya, beliau menjangkakan akan menyampaikan cek tunai SMEEF 2.0 kepada usahawan PKMS yang terjejas akibat banjir pada majlis tersebut, tetapi yang hadir cuma seramai 20 PKMS untuk menerima “mock cheque” SMEEF 2.0.
“Sepatutnya hari ini bukan beri surat kelulusan, tetapi terus bagi cek. Saya rasa kesal hari ini bagi “mock cheque”. Bila mahu dapat duitnya. Takut selepas raya tidak tentu dapat lagi duit itu.
“Kerajaan sudah luluskan pinjaman sehingga RM100,000 tanpa faedah dan moratorium bayaran balik selama setahun kepada usahawan yang berniaga dengan pendapatan lebih RM300,000 setahun dan mempunyai pekerja lebih lima orang.
“Peruntukan RM100 juta ertinya jika setiap PKMS kita beri pinjaman RM100,000 bermakna kita boleh bantu seramai 1,000 PKMS, tetapi sehingga hari ini hanya dapat 200 nama usahawan PKMS dan yang memohon hanya 20 PKMS,” katanya pada Majlis Penyampaian SMEEF 2.0 dan Pelancaran Pelan Anti Rasuah SME Corp. Malaysia (OACP) di sini hari ini.
Noh Omar berkata, beliau membuat teguran tersebut bukan untuk kepentingan dirinya, tetapi memikirkan golongan PKMS yang amat memerlukan bantuan pinjaman daripada kerajaan selepas terjejas akibat bencana banjir sebelum ini.

Selain itu, beliau turut menyatakan rasa kesal kerana proses permohonan tersebut sepatutnya dipermudahkan tanpa perlu mengemukakan penyata bank bagi tempoh tiga bulan dan senarai barangan yang mahu dibeli oleh PKMS.
“Arahan baharu saya syaratnya kini cukup mudah hanya perlu buktikan perniagaan memang kena banjir. Pengesahan boleh dibuat oleh pejabat daerah, boleh juga hanya berdasarkan laporan polis atau dibuat oleh pemimpin setempat.
“Ini pinjaman kecemasan, maka terpulang kepada mereka mahu beli apa,” tegasnya. – KOSMO! ONLINE.


Garis panduan nama mualaf akan diedar
Oleh AMREE AHMAD

29 Mac 2022, 3:09 pm
PUTRAJAYA – Jabatan Kemajuan Islam Malaysia (Jakim) akan mengedarkan garis panduan standard bagi rujukan penamaan individu mualaf kepada semua negeri dalam masa terdekat.
Ketua Pengarahnya, Datuk Hakimah Mohd. Yusoff berkata, ia selaras dengan hasil keputusan muzakarah Majlis Kebangsaan bagi Hal Ehwal Ugama Islam Malaysia beberapa tahun lalu.
“Insya-Allah, sejajar diputuskan panel muzakarah, Jakim selaku agensi penyelaras peringkat pusat akan mengedarkan garis panduan ini untuk setiap negeri,” katanya kepada pemberita.
Terdahulu beliau mewakili Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary merasmikan Simposium Guru Mualaf Tahun 2022 di sini hari ini.
Muzakarah semua mufti terbabit ketika membincangkan penamaan saudara baharu telah pun memutuskan bahawa nama mualaf itu hendaklah ada nama Islam mendahului nama asalnya.
Ia turut menetapkan istilah dalam bahasa Melayu untuk saudara baharu ditukarkan kepada ‘saudara kita’ untuk mengelak timbul perasaan terasing atau rendah diri kelompok berkenaan.

Jakim pada 1998 pernah menerbitkan buku khas ‘Garis Panduan Penamaan Saudara Baru’ yang merujuk kepada dua kategori mualaf berbeza iaitu Bumiputera dan bukan Bumiputera.
Mereka dibenarkan mengekalkan nama asal bapa dengan bermaksud yang baik atau ditukar berpangkalkan Abdul disusuli mana-mana 99 nama Allah daripada senarai Asmaul-Husna. – KOSMO! ONLINE.


Perkukuh kerjasama negara ASEAN tingkat keselamatan siber
Oleh HARRITH HISHAM

29 Mac 2022, 3:36 pm
PETALING JAYA – Kerajaan akan mengukuhkan kerjasama sedia ada bersama negara-negara ASEAN untuk menambah baik dan meningkatkan agenda keselamatan siber serantau.
Menteri Dalam Negeri, Datuk Seri Hamzah Zainudin berkata, usaha kolaboratif seperti perhimpunan inisiatif pelbagai pihak berkepentingan wakil daripada semua institusi keselamatan siber dan kerajaan yang berkaitan perlu diperluaskan.
“Ini termasuklah agensi dengan wakil daripada sektor swasta termasuk syarikat swasta, sektor perbankan, universiti dan pertubuhan bukan kerajaan (NGO) untuk melaksanakan latihan ujian siber di peringkat kebangsaan.
“Tindakan kerjasama ini sudah pasti akan mengeratkan lagi hubungan antara negara Asia dan memberi pemahaman yang lebih umum tentang cara mengendalikan serangan siber di rantau Asia Tenggara,” katanya menerusi teks ucapan yang dibacakan oleh Ketua Setiausaha Kementerian Dalam Negeri, Datuk Sri Wan Ahmad Dahlan Abdul Aziz, di sini hari ini.
Pada masa yang sama, sebuah Buku Jenayah Siber di Malaysia: Impak Leluasa Internet terbitan Institut Awam Keselamatan Malaysia (IPSOM), Kementerian Dalam Negeri dilancarkan di Pusat Pameran dan Dagangan Antarabangsa Malaysia (MITEC) hari ini.
Katanya, aktiviti jenayah siber perlu ditangani segera kerana dikhuatiri akan memberi impak lebih besar kepada sektor ekonomi digital serta menimbulkan ancaman kepada negara. – KOSMO! ONLINE.


Lagi transporter, PATI ditahan sekitar Morib
Oleh MOHD YUNUS YAKKUB

30 Mac 2022, 10:24 pm
KUALA LANGAT – Hasrat tiga lelaki yang bertindak sebagai transporter membawa masuk 13 pendatang asing tanpa izin (PATI) tidak kesampaian apabila dicekup di Jalan Banting – Sepang, Morib di sini, hari ini.
Dalam kejadian pukul 6 pagi itu, kesemua termasuk PATI yang ditahan berusia 25 hingga 58 tahun.
Ini merupakan penangkapan kedua di lokasi sama selang empat hari dengan sebelum ini pada Ahad lalu yang memberkas dua transporter dan 14 PATI.
Pegawai Pemerintah Batalion 4 Pasukan Gerakan Am (PGA), Superintendan Rizal Mohamed berkata, pihaknya terdahulu berjaya mengesan tiga lelaki termasuk dua daripadanya warga asing dalam dua buah kenderaan di lokasi tersebut.
Katanya, hasil siasatan lanjut mendapati mereka mengaku bertindak sebagai tekong darat atau transporter bagi membawa PATI.
“Pemeriksaan lanjut kemudiannya menemui tujuh lelaki dan enam wanita warga asing bersembunyi di kawasan semak.

“Kesemua individu berkenaan gagal mengemukakan sebarang dokumen perjalanan yang sah dan masuk ke negara ini melalui jalan yang tidak diwartakan iaitu jalan laut dengan menggunakan bot,” katanya dalam kenyataan hari ini.
Beliau menambah, pihaknya turut merampas dua buah kenderaan dan tiga telefon bimbit dianggarkan berjumlah RM53,500.
Tegas Rizal, Kesemua tangkapan dan rampasan telah dibawa ke Ibu Pejabat Polis Daerah Kuala Langat untuk tindakan lanjut.
“Kes disiasat mengikut Akta Anti Pemerdagangan Orang dan Anti Penyeludupan Migran 2007 dan Akta
Imigresen 1963,” katanya. -KOSMO!ONLINE


Bella cerita pada ‘mommy’ dia di ‘cili’, dijirus, diikat – Saksi
Oleh NUZULSHAM SHAMSUDDIN

30 Mac 2022, 9:28 pm
KUALA LUMPUR – Saksi pendakwaan pertama dalam kes Pengasas Rumah Bonda, Siti Bainun Ahd Razali yang didakwa atas pertuduhan mengabai dan menganiaya seorang kanak-kanak perempuan Sindrom Down memberitahu Mahkamah Sesyen di sini hari ini bahawa remaja perempuan yang dikenali sebagai Bella ada memberitahu bahawa dia di ‘cili’, dijirus air panas dan diikat.
Zurianty Sudin ,39, yang juga rakan kepada Siti Bainun berkata, perkara itu dimaklumkan ketika dia dan Bella di dalam ambulans semasa mereka dalam perjalanan ke Hospital Kuala Lumpur (HKL) pada Jun 2021.
“Semasa dalam ambulans ke HKL, saya ada bertanya kepada Bella apa yang jadi, Bella yang mengatakan dia di ‘cili’ dijirus air panas dan kena ikat,” ujar saksi itu yang dipanggil ‘mommy’ oleh Bella selain Bella turut memaklumkan perbuatan itu dilakukan beberapa individu.
Kata saksi itu, setibanya di HKL, dia melihat keadaan Bella seperti tidak larat berjalan selain Bella turut mengatakan kakinya sakit.
Tambah saksi itu lagi, sepanjang Bella berada di hospital, Siti Bainun tidak pernah bertanyakan mengenai keadaan Bella sebaliknya hanya bertanyakan mengapa mengambil anak-anak angkatnya dan di hantar ke pusat kuarantin di Maeps, Serdang pada masa itu.
Terdahulu, saksi itu memberitahu dia dan Bella ke HKL pada 24 Jun 2021 selepas mendapati remaja berkenaan mengalami kecederaan seperti melecur di bahagian tangan, dada, paha dan beberapa bahagian lain sebelum satu laporan polis dibuat pada hari sama.

Pada prosiding sama, semasa ditanya mengenai hubungan Siti Bainun dan Bella, saksi itu mengatakan, pada mulanya hubungan mereka sangat baik apabila Siti Bainun dilihat sangat menyayangi Bella.
“Siti Bainun pandai ambil hati Bella apabila suka membeli barangan solekan dan baju baru…namun pada Ogos (2020), saya mula lihat mereka tidak berapa mesra selepas Siti Bainun enggan membawa Bella berjalan ke Kuala Selangor untuk ke rumah abang ipar Siti Bainun,” kata saksi itu yang mengenali Siti Bainun sejak tahun 2015.
Tambah saksi itu, berikutan keengganan Siti Bainun membawa Bella, dia ada bertanya kepada Siti Bainun mengapa bertindak sedemikian, dan Siti Bainun memberitahu dia enggan membawanya kerana Bella suka ‘buat perangai dan degil’.
Ekoran keengganan Siti Bainun untuk membawa Bella menaiki kereta, saksi itu kemudian mempelawa Bella menaiki keretanya sehingga mereka ke Kuala Selangor. Kata saksi itu, selain Bella dan Siti Bainun, turut ke tempat itu ialah tujuh lagi anaknya.
Sementara itu, menyentuh mengenai deskripsi (gambaran terperinci) berkaitan Bella, saksi itu berkata meskipun Bella seorang Sindrom Down, dia seorang remaja perempuan yang sangat rajin, dan berdikari serta boleh menguruskan diri sendiri seperti solat dan sangat pembersih.
Perbicaraan di hadapan Hakim Izralizam Sanusi bersambung lagi esok.-KOSMO! ONLINE


Adik Sofia Raniya berjaya ditemui
Oleh MUHD AFIQ AL-HAFIZ MAT YUSOF

30 Mac 2022, 11:30 pm
CHERAS – Kanak-kanak berusia 8 tahun dikenali sebagai Sofia Raniya yang dilaporkan hilang hari ini berjaya ditemui dengan selamat.
Ibu mangsa yang dikenali sebagai Ryana mengesahkan anaknya kini berada di Ibu Pejabat Polis Daerah (IPD) Cheras menerusi siaran langsung di Facebooknya.
Katanya, dia bersyukur dan berterima kasih kepada semua yang membantu mencari anaknya.
“Saya sepatutnya mengambil anak pulang ke sekolah pada pukul 5.50 petang namun terlewat akibat kesesakan lalu lintas yang menyebabkan saya sampai pada pukul 6.20 petang.
“Sebaik tiba di sekolahnya, saya dapati dia tiada di sekolah,” katanya di sini hari ini.
Sementara itu, Polis Kuala Lumpur dalam satu hantaran di Facebook sebentar tadi turut mengesahkan adik Sofia Raniya berjaya ditemui dengan selamat.

“Kanak-kanak tersebut telah dijumpai di Holmes pada pukul 9.22 malam. Pusat Kawalan Cheras telah menghantar kereta peronda polis (MPV) untuk mengambil kanak-kanak tersebut dan dibawa ke Ibu Pejabat Polis Daerah (IPD) Cheras.
“Kanak-kanak tersebut berada di IPD Cheras untuk diserahkan kepada ahli keluarganya,” jelasnya.
Terdahulu, adik Sofia Raniya yang merupakan pelajar sekolah darjah 2 di Sekolah Kebangsaan Taman Midah 1, Cheras dilaporkan hilang selepas tidak pulang ke rumah sebaik tamat persekolahan.
Berita mengenai kehilangan pelajar tersebut mula tular dan mendapat perhatian orang ramai sejak petang tadi di media sosial yang turut mendoakan agar adik Sofia berjaya ditemui dengan selamat. – KOSMO! ONLINE.


Juruterbang pelatih cedera pesawat tergelincir
Oleh NUR AMALINA AZMAN

30 Mac 2022, 10:29 pm
LANGKAWI – Seorang juruterbang pelatih wanita cedera selepas pesawat dikendalikannya tergelincir semasa melakukan pendaratan di Lapangan Terbang Antarabangsa Langkawi (LTAL) di sini, malam ini.
Mangsa yang berusia 28 tahun dilaporkan mengalami kecederaan ringan pada bahagian pinggang dan lutut kedua-dua belah kaki.
Juruterbang terbabit dikejarkan ke Hospital Sultanah Maliha (HSM) di sini dengan Unit Bantuan Perkhidmatan Kecemasan (EMRS) Jabatan Bomba dan Penyelamat (JBPM) Kedah.
Pengarah JBPM negeri, Penolong Kanan Pesuruhjaya Bomba Sayani Saidon berkata, pihaknya menerima laporan mengenai kejadian tersebut pada pukul 8.15 malam tadi.
“Setibanya di lokasi didapati benar kemalangan melibatkan sebuah pesawat latihan jenis Diamond-14 tergelincir daripada landasan ketika pesawat sedang mendarat,” katanya dalam satu kenyataan di sini hari ini.
Kata beliau, seorang mangsa yang merupakan juruterbang pesawat berkenaan didapati cedera dan dikeluarkan daripada pesawat oleh pasukan bomba LTAL sebelum dikejarkan ke HSM.

Sementara itu, sekurang-kurangnya dua penerbangan ke Lapangan Terbang Antarabangsa Kuala Lumpur 2 (KLIA 2) ditangguhkan kerana landasan LTAL ditutup ekoran insiden tersebut – KOSMO! ONLINE


Rayuan Lingam batal keputusan lembaga tatatertib ditolak
Oleh NORLIZAH ABAS

30 Mac 2022, 9:14 pm
PUTRAJAYA – Datuk V.K Lingam yang pernah dikaitkan dengan klip video kontroversi berhubung pelantikan hakim 21 tahun lalu, gagal dalam usaha terakhirnya untuk beramal sebagai peguam.
Perkara itu dimuktamadkan oleh Mahkamah Persekutuan hari ini yang menolak rayuan akhirnya untuk membatalkan keputusan Lembaga Tatatertib mengeluarkan namanya daripada Senarai Peguam Bela dan Peguam Cara Mahkamah Tinggi Malaya atas dakwaan salah laku.
Panel tiga hakim diketuai oleh Ketua Hakim Negara, Tun Tengku Maimun Tuan Mat sebulat suara berpuas hati mahkamah tertinggi negara tidak perlu campur tangan terhadap keputusan Mahkamah Rayuan yang menolak rayuan Lingam.
Beliau yang bersidang bersama-sama Datuk Mary Lim Thiam Suan dan Datuk Mohamad Zabidin Mohd. Diah turut memerintahkan bekas peguam itu membayar kos RM30,000 kepada Majlis Peguam.
Lingam diwakili oleh peguam R. Thayalan manakala Majlis Peguam selaku responden diwakili oleh Razlan Hadri Zulkifli.
Ketika membacakan keputusannya, Hakim Tengku Maimun berkata, tuduhan khusus yang dilemparkan kepada Lingam adalah kerana mencampuri urusan pelantikan hakim iaitu satu tuduhan salah laku tanpa mengira sama ada dilakukan secara bersendirian atau bersama-sama pihak lain.

Berhubung isu kesahihan klip video, Hakim Tengku Maimun berkata, panel itu tidak bersetuju dengan hujahan perayu bahawa video yang dikemukakan pada prosiding lembaga tatatertib bukan video asli kerana telah dimuat turun daripada sebuah portal berita.-KOSMO! ONLINE


Isu penginapan jadi kekangan Arab Saudi beri pertambahan kuota haji
Oleh ASLIZA MUSA

30 Mac 2022, 10:47 pm
IPOH – Kekangan penginapan berikutan banyak hotel belum dibuka dipercayai punca kerajaan Arab Saudi belum membuat penepatan kuota haji bagi jemaah untuk musim tahun ini.
Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, ketika ini masih banyak hotel-hotel di negara berkenaan belum beroperasi ekoran pandemik Covid-19.
Katanya, keadaan itu menyebabkan tiada jaminan boleh diberikan sama ada kuota haji dikekalkan atau lebih banyak bagi jemaah Malaysia mahupun negara lain.
“Dalam pertemuan saya dengan Menteri Haji dan Umrah Arab Saudi, Dr. Tawfiq Fawzan Al-Rabiah di Arab Saudi baru-baru ini, isu berkaitan kuota jemaah haji merupakan antara perkara yang dibincangkan.
“Memang itu pun harapan dan permintaan kita (kuota ditingkatkan), namun mereka juga mempunyai kekangan seperti penginapan,” katanya selepas menyampaikan bantuan kepada 21 keluarga mangsa banjir dan ribut di Dewan Dato’ Ahmad Said di Sungai Rokam di sini hari ini.
Dalam pada itu katanya, kerajaan melalui Lembaga Tabung Haji (TH) telah melakukan persediaan rapi termasuk rundingan bersama pengusaha hotel di sana dari segi tempahan penginapan sekiranya mendapat pertambahan kuota. – KOSMO! ONLINE


[VIDEO] Polis buru tiga lelaki kebas 10 beg simen bernilai RM185
Oleh ROHANA MOHD. NAWI

30 Mac 2022, 10:11 pm
KOTA BHARU – Seorang peniaga menjual perkakasan rumah mengalami kerugian sebanyak RM185 selepas 10 beg simen yang diletakkan di hadapan premisnya di Kampung Parit Limbat, Pasir Tumboh di sini hari ini dikebas pencuri.
Pemangku Ketua Polis Daerah Kota Bharu, Superintendan Mohd. Suhaimi Ali berkata, pemeriksaan menerusi sistem televisyen litar tertutup (CCTV) di premis itu mendapati kejadian berlaku kira-kira pukul 5 pagi tadi.
Menurutnya, tiga orang lelaki yang terlibat dalam kecurian itu telah memunggah 10 beg simen ke dalam sebuah kereta jenis Proton Saga.
“Pemilik premis itu yang berusia 25 tahun menyedari beg simen itu hilang semasa membuka perniagaannya kira-kira pukul 7 pagi tadi.
“Beg simen yang hilang itu diletakkan di luar premis yang berhampiran dengan jalan raya. Siasatan mendapati, pemilik premis mengalami kerugian sebanyak RM185 selepas 10 beg simen itu dicuri,” katanya ketika dihubungi Kosmo! hari ini.
Mohd. Suhaimi memberitahu, polis sedang mengesan tiga suspek itu dan kes disiasat mengikut Seksyen 379 Kanun Keseksaan kerana mencuri.

Terdahulu, tular di Facebook video rakaman CCTV berdurasi kira-kira 1.07 minit yang memaparkan tiga orang lelaki sedang memunggah beg simen ke dalam sebuah kereta di hadapan sebuah premis.
Selepas mencuri, ketiga-tiga suspek terus beredar dari premis tersebut dengan menaiki kereta berkenaan tanpa rasa bersalah. – KOSMO! ONLINE


Pemandu bas ditahan disyaki cabul murid perempuan
Oleh NOR SHAFAWATI YUP

30 Mac 2022, 10:06 pm
SEREMBAN – Polis telah menahan seorang pemandu bas sekolah hari ini selepas disyaki terbabit dalam kejadian mencabul murid perempuan berusia 11 tahun ketika ke sekolah menaiki van sekolah, Isnin lalu.
Kejadian berkenaan tular di media sosial apabila bapa kanak-kanak itu memuat naik hantaran tidak berpuas hati dengan pemandu van sekolah anaknya serta dua sedutan rakaman video dia berjumpa pemandu berkenaan dan berlaku pertengkaran.
Ketua Polis Daerah Seremban, Asisten Komisioner Nanda Maarof berkata, lelaki berusia 41 tahun itu telah ditahan pada pukul 2 petang tadi di Jalan Persiaran Utama, Seremban 2, di sini.
“Berdasarkan laporan daripada seorang wahida berusia 40 tahun berkaitan kes cabul ke atas seorang murid perempuan tahun lima, polis menahan seorang pemandu bas lelaki, hari ini.
“Hasil siasatan awal mendapati lelaki terbabit mengaku dalam kes yang disiasat itu. Siasatan dilakukan mengikut Seksyen 14(a) Akta Kesalahan-Kesalahan Seksual Terhadap Kanak- Kanak 2017,” katanya dalam kenyataan di sini hari ini.-KOSMO! ONLINE


Polis sudah kenal pasti pemilik kereta Proton Saga terbakar
Oleh ROHANA MOHD. NAWI

30 Mac 2022, 9:33 pm
KOTA BHARU – Polis sudah mengenal pasti pemilik kereta jenis Proton Saga yang menyimpan sebanyak 12 tong minyak diesel sehingga terbakar berhampiran sebuah rumah di Kampung Kedai Lalat di sini hari ini.
Pemangku Ketua Polis Daerah Kota Bharu, Superintendan Mohd. Suhaimi Ali berkata, berdasarkan semakan, pemiliknya merupakan seorang lelaki warga Thailand beralamat di Tumpat dan dia dipercayai menggunakan kereta itu untuk menjalankan kegiatan penyeludupan bahan api berkenaan.
Menurutnya, siasatan lanjut di dalam kereta tersebut turut menemui sebanyak 12 tong mengandungi diesel yang dipercayai menjadi punca kebakaran itu.
“Kesemua tong diesel yang terbakar berada di bahagian penumpang belakang dan but kereta tersebut. Sehubungan itu, polis sedang mengesan suspek dan tangkapan akan dibuat dalam masa terdekat untuk membantu siasatan,” katanya ketika dihubungi Kosmo! hari ini.
Mengulas lanjut Mohd. Suhaimi memberitahu, kejadian itu turut menyebabkan bahagian luar sebuah rumah yang tidak berpenghuni sejak lima tahun itu mengalami kebakaran kecil.
Katanya, berdasarkan keterangan saksi, pemilik rumah itu berusia 59 tahun dan kini tinggal di Pahang selepas meninggalkan rumah tersebut.- KOSMO! ONLINE


Bapa ‘Baby Syifaa’ bagi masa dua minggu
Oleh NOR SHAFAWATI YUP

30 Mac 2022, 11:26 pm
SEREMBAN – Bapa kepada seorang bayi perempuan berusia setahun tiga bulan yang mendakwa anaknya dijerut dan bukan meninggal dunia disebabkan kepala terjerut pada kain buaian seperti yang tular di media sosial Facebook memberi masa dua minggu kepada pihak polis untuk mengemukakan hasil siasatan selanjutnya.
Kejadian menyayat hati itu berlaku ketika bayi itu, Nour Rania Asyifaa Yuseri berada di bawah jagaan pusat asuhan di Taman Nusari Aman, Bandar Sri Sendayan di sini, bulan lalu.
Yuseri Yusoff, 39, sebelum itu hadir di Ibu Pejabat Polis Daerah (IPD) Seremban pada pukul 3 petang tadi bersama dua orang peguam pemerhati, Muhammad Amin Anuar dan Musfira Mohd. Fahmi bagi memberi keterangan berdasarkan laporan polis yang dibuatnya pada 28 Mac lalu di IPD Sentul.
Mereka kemudiannya selesai memberi kenyataan kepada pihak polis selepas hampir tiga jam iaitu pada pukul 5.45 petang.
Menurut Yuseri, walaupun selepas 37 hari Nour Rania Asyifaa meninggal dunia, masih tiada mana-mana individu direman atau didakwa berhubung kes itu yang telah menyebabkan kematian.
“Polis berjanji satu siasatan yang adil akan dilakukan di mana individu bertanggungjawab akan di bawa kepada pihak pendakwaan.

“Kami hanya ingin jernihkan keadaan dan lebih kepada mahu menuntut pembelaan. Saya telah berbincang dengan peguam pemerhati dan kami bagi masa dua minggu kepada polis (untuk kemukakan siasatan),” katanya ketika ditemui di perkarangan IPD Seremban di sini hari ini.
Yuseri berkata, beliau dimaklumkan bahawa kertas siasatan kes sudah diserahkan kepada Pejabat Peguam Negara, namun belum dipastikan kes akan dituduh di bawah seksyen apa dan beliau memberi ruang kepada pihak polis untuk membuat siasatan.
Sementara itu, peguam pemerhati yang mewakili bapa bayi itu, Muhammad Amin berkata, kebiasaannya dalam mana-mana kes sekali pun akan ada suspek ditahan reman untuk siasatan lanjut sebaik laporan polis dibuat.
Bagaimanapun beliau berkata, berbeza dengan kes ‘Baby Syifaa’ kerana sehingga kini tiada sebarang pendakwaan dibuat dan ia menimbulkan keraguan kepada keluarga.-KOSMO! ONLINE


Pensyarah bantu pelajar beli ‘laptop’ siapkan tesis akhir
Oleh ALWANI ZAFIRAH

30 Mac 2022, 9:03 pm
PETALING JAYA – Seorang pensyarah telah menubuhkan satu dana bagi membantu pelajarnya memiliki sebuah komputer riba bagi kemudahan pembelajarannya.
Ketua Program Komunikasi Media, Fakulti Sains Sosial dan Kemanusiaan Universiti Kebangsaan Malaysia (UKM), Prof. Madya Dr. Wan Amizah Wan Mahmud berkata, dia melakukan pendanaan awam atau ‘crowdfunding’ dalam kalangan pensyarah di pusat pengajiannya.
“Kutipan tersebut berjaya mengumpulkan sejumlah RM1,000, tak kira bangsa dalam kalangan pensyarah, semua dermawan dan pemurah dan menjadi kebiasaan pada awal semester untuk buat kutipan bantu pelajar,” katanya ketika dihubungi Kosmo! hari ini.
Terbaharu, satu ciapan yang dikongsikan oleh seorang graduan, Aira di Twitter menceritakan kisah Dr. Wan Amizah yang membantunya membeli sebuah komputer riba kerana bagi memudahkannya menyiapkan tugasan tesis.
Mengulas lanjut, Dr. Wan Amizah memaklumkan pelajar tersebut merupakan daripada keluarga golongan berpendapatan rendah (B40) dan tidak mempunyai wang belanja yang mencukupi.
“Komputer riba pelajar tersebut rosak dan bila pergi kedai, katanya dah rosak teruk, tak boleh dibaiki semula, kemudian saya tawarkannya untuk guna komputer riba saya apabila dah pulang ke UKM semula.

“Tapi sehari sebelum balik kampus, semua pelajar diarahkan pulang, jadi pelajar ini tak dapat balik kampus dan saya tak dapat pinjamkan dia komputer riba,” ujarnya.
Sehubungan itu, dia terus bertindak membuat kutipan derma dalam kalangan pensyarah di fakulti agar dapat memberi sumbangan kepada pelajar berkenaan dengan jumlah sebanyak RM300.
“Dia usahakan untuk beli komputer riba yang ‘secondhand’ guna duit RM300 itu dan saya tanya berapa kos sebenarnya dan dia kata RM700, jadi saya kirimkan lagi RM400 seperti mana yang dikongsinya di Twitter.
“Alhamdulillah, yang penting asalkan dia boleh siapkan tesis dia dan baki dari kutipan derma, saya agihkan kepada pelajar lain yang juga hadapi masalah dengan komputer riba mereka masing-masing,” jelasnya.
Katanya lagi, dia amat menyayangi setiap pelajarnya dan menganggap mereka seperti anak sendiri dan menyatakan sebagai pensyarah mestilah selalu mendoakan buat pelajar mereka serta membantu secara rela sebagai saham akhirat kelak. – KOSMO! ONLINE


Treler, Toyota Vellfire terbabit kemalangan, seorang cedera ringan
Oleh MUHD AFIQ AL-HAFIZ MAT YUSOF

30 Mac 2022, 8:50 pm
GOMBAK – Sebuah treler muatan karbon dioksida (CO2) dan kenderaan pelbagai guna (MPV) Toyota Vellfire dilaporkan terbabit dalam kemalangan di Kilometer 36.2 Genting Sempah menghala ke Gombak di sini hari ini.
Difahamkan, kemalangan terbabit telah menyebabkan seorang mangsa yang menaiki Toyota Vellfire berkenaan telah cedera ringan pada bahagian lutut.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan kira-kira pukul 6.03 petang.
“Seramai lapan anggota dan pegawai bersama jentera dari Balai Bomba dan Penyelamat Selayang telah ditugaskan ke lokasi kejadian.
“Setibanya dilokasi, anggota mendapati sebuah treler dengan muatan 17,000 liter CO2 dan Toyota Vellfire yang membawa enam individu telah terbabas,” katanya dalam kenyataan di sini hari ini.
Norazam memberitahu, mangsa yang mengalami kecederaan tersebut telah dihantar ke Hospital Selayang untuk rawatan lanjut.

“Kita masih menunggu Pasukan Khas Bahan Kimia Berbahaya (Hazmat) Selangor untuk tindakan lanjut,” katanya.- KOSMO! ONLINE.


Jangan timbul spekulasi kurang enak – KBS
Oleh MUHAMMAD RIDUAN MOHD HANAFIAH

30 Mac 2022, 7:45 pm
KEMELUT pemilihan atlet olahraga kuartet 4×100 meter (m) wanita ke temasya Sukan SEA Vietnam mendapat perhatian Kementerian Belia dan Sukan (KBS) selepas timbul pertikaian kurang enak dalam kalangan jurulatih mahupun atlet itu sendiri.
Menteri Belia dan Sukan, Datuk Seri Ahmad Faizal Azumu memberi peringatan kepada pemimpin persatuan sukan kebangsaan supaya membuat keputusan bijak terutama dalam pemilihan atlet menjelang ke temasya dwitahunan tersebut.
Meskipun tidak mempunyai niat dalam sebarang urusan terutama pemilihan atlet diputuskan Kesatuan Olahraga Malaysia (KOM), Ahmad Faizal berharap pemilihan atlet seharusnya dipilih dengan prestasi terbaik.
“Saya mengikuti rapat isu dibangkitkan dan terpanggil untuk mengingatkan pentadbir sukan terhadap tanggungjawab memilih atlet terbaik yang dimiliki bagi membawa cabaran negara di pentas antarabangsa.
“Berdasarkan situasi terkini, ada empat pelari pecut wanita yang berjaya menghasilkan catatan di bawah 12 saat dalam acara 100 meter dan selayaknya dipilih untuk membentuk gandingan kuartet 4×100 meter ke Vietnam.
“Zaidatul Husniah Zulkifli mencatat 11.62 saat, diikuti Nor Sarah Adi (11.89s), Azreen Nabila Alias (11.90s) serta Fatin Ilyana Mat Nayan dengan catatan 11.97 saat.

“Seharusnyalah prestasi terbaik pada masa kini menjadi ukuran utama untuk pemilihan atlet ini ke Sukan SEA nanti.
“Saya memahami bahawa untuk penyertaan atlet di bawah kategori B ke Sukan SEA, persatuan sukan kebangsaan mempunyai kata pemutus siapa atlet yang mereka pilih. Namun kita tidak sepatutnya lari daripada prinsip pemilihan harus bersandarkan kepada merit pencapaian,” katanya dalam satu kenyataan.
Dalam pada itu, Ahmad Faizal turut menambah sekiranya persatuan mempunyai calon tersendiri ia perlu diperjelaskan kepada umum agar tidak timbul salah faham.
“Sekiranya persatuan sukan kebangsaan mempunyai strategi tertentu di sebalik pemilihan seseorang atlet, ia patut diperjelaskan kepada atlet dan umum untuk mengelak daripada salah faham serta tidak timbulnya pelbagai spekulasi tidak enak.
“Saya berharap KOM dan semua persatuan sukan kebangsaan memperhalusi semua aspek ini dan mengambil keputusan terbaik demi kejayaan kontinjen Malaysia,” katanya. – KOSMO! ONLINE


400,000 pengembara dijangka rentasi sempadan Johor-Singapura
Oleh MOHAMAD FAIZAL HASHIM

30 Mac 2022, 7:02 pm
ISKANDAR PUTERI – Dianggarkan kira-kira 400,000 pekerja Malaysia di Singapura serta pengembara dari negara republik itu akan merentasi sempadan Johor-Singapura susulan pembukaan semula sempadan bermula Jumaat ini.
Menteri Besar, Datuk Onn Hafiz Ghazi berkata, Kompleks Kastam Imigresen dan Kuarantin (CIQ) Bangunan Sultan Iskandar (BSI) dan Kompleks Sultan Abu Bakar (KSAB), Tanjung Kupang akan beroperasi sepenuhnya.
Beliau berkata, ia melibatkan 40 kaunter Imigresen di BSI dan 24 kaunter KSAB bagi mengatasi kesesakan lalu lintas di laluan keluar masuk itu di kedua-dua pintu masuk itu.
“Bagi memastikan kelancaran proses kemasukan individu dari negara republik itu, seramai 2,700 anggota penguatkuasa dari pelbagai agensi akan beroperasi 24 jam di pintu masuk antarabangsa itu bermula 1 April ini.
“Jika pra pandemik kita menerima kehadiran kira-kira 400,000 pengembara keluar masuk setiap hari, maka kita menjangkakan jumlah yang sama bagi tempoh tujuh hari yang pertama bermula Jumaat ini.
“Jadi, sebab itu saya merayu kepada mereka yang akan masuk ke Johor ini, mereka perlu banyak bersabar apabila pulang ke negeri ini, setelah hampir dua tahun tidak dibuka,” katanya pada sidang akhbar selepas mengadakan tinjauan ke KSAB, di sini hari ini.-KOSMO! ONLINE


Pengantin lantik 41 ‘bridesmaid’
Oleh KOSMO!

30 Mac 2022, 7:00 pm
JAKARTA – Sebuah video tular di media sosial Indonesia kerana memaparkan keadaan sebuah majlis perkahwinan yang disertai oleh 41 pengiring pengantin perempuan atau ‘bridesmaid’, lapor portal berita Wolipop hari ini.
Video sepasang pengantin bersama 41 pengiring itu dimuat naik pada akaun TikTok bernama @Guruhgmr.
‘Bridesmaid’ kebiasaannya dipilih daripada kalangan kawan atau saudara-mara kepada pasangan pengantin. Jumlahnya berbeza mengikut kemahuan mereka.
“Perkahwinan dengan pengiring pengantin terbanyak, 41 orang. Ada yang mahu lawan?” tulis kapsyen pada video tersebut.
Menerusi video yang dimuat naik, jurugambar majlis dilihat mengarahkan kedudukan pasangan pengantin bersama 41 pengiring untuk sesi bergambar.
Tangga di hadapan dewan turut digunakan sepenuhnya untuk memuatkan semua pengiring yang terlibat.

Video itu bukan sahaja mendapat lebih 1.1 juta tontonan, malah menarik perhatian netizen di ruangan komen.
“Itu semua kawan rapat kan?” tulis seorang netizen.
“Tidak berlaku untuk saya yang kurang kawan,” komen netizen lain. – Agensi


Telefon bimbit tidak tingkatkan risiko tumor otak
Oleh KOSMO!

30 Mac 2022, 7:30 pm
LONDON – Sebuah kajian utama yang dijalankan penyelidik dari Universiti Oxford mendedahkan bahawa penggunaan telefon bimbit secara kerap tidak akan meningkatkan risiko penyakit tumor otak, lapor portal berita MailOnline hari ini.
Kebimbangan mengenai penggunaan telefon bimbit yang mungkin memancarkan sinaran penyebab kanser telah sekian lama diperkatakan dan sering ‘dijaja’ oleh teori konspirasi.
Bagaimanapun, satu penyelidikan yang memantau lebih 400,000 warga Britain selama sedekad tidak menemui sebarang kaitan antara penggunaan telefon bimbit dan kanser otak.
Pakar-pakar di Universiti Oxford menemui 0.41 peratus wanita yang menggunakan telefon bimbit menghidap tumor otak berbanding 0.44 peratus yang tidak pernah menggunakan peranti itu.
Kajian yang dijalankan pada 2000 hingga 2009 itu menambah jumlah bukti yang menolak kebimbangan mengenai telefon dan kanser, kata penyelidik.
“Penggunaan telefon bimbit dalam keadaan biasa tidak meningkatkan risiko tumor otak,’’ kata seorang penganalisis statistik dan pengarang bersama kajian, Kirstin Pirie.

Kajian itu diterbitkan hari ini dalam Journal of The National Cancer Institute.
Teori mengenai gelombang radio yang dipancarkan oleh telefon bimbit yang boleh menembusi tengkorak dan menyebabkan kanser apabila membuat panggilan telah lama tersebar.
Ia menjadi keterlaluan sejak beberapa tahun kebelakangan ini dengan kemunculan 5G yang didakwa oleh sesetengah pihak apabila mengaitkannya dengan pandemik Covid-19. – Agensi


Hampir seluruh negara alami cuaca buruk malam ini
Oleh ALWANI ZAFIRAH

30 Mac 2022, 7:11 pm
PETALING JAYA – Jabatan Meteorologi Malaysia (MetMalaysia) mengeluarkan amaran hujan lebat dan ribut petir melibatkan 10 negeri pada malam ini.
MetMalaysia dalam kenyataan di Facebooknya berkata, penduduk di utara Semenanjung seperti Perlis, Kedah dan Perak dinasihatkan untuk terus berjaga-jaga ekoran cuaca yang tidak menentu ketika ini.
Selain itu, hujan lebat serta ribut petir juga bakal melanda sekitar Pahang melibatkan Tanah Tinggi Cameron, Raub dan Bentong.
“Di Selangor, cuaca buruk yang sama sedang tertumpu di Sabak Bernam, Kuala Selangor, Hulu Selangor, Gombak, Petaling dan Hulu Langat serta keseluruhan Kuala Lumpur.
“Bagi Negeri Sembilan pula, ia melibatkan kawasan Jelebu, Seremban, Port Dickson, Kuala Pilah dan Rembau,” katanya di sini hari ini.
Tambah MetMalaysia, di Johor, antara daerah yang mengalami hujan lebat adalah Batu Pahat, Kluang, Pontian, Kulai, Kota Tinggi dan Johor Bahru.

“Ia dijangka berterusan sehingga awal malam nanti,” ujarnya.
Sementara itu, MetMalaysia turut melaporkan keadaan hujan lebat, ribut petir dan angin kencang bakal berlaku di negeri Kuantan, Pahang serta Sepang, Selangor sehingga pukul 9 malam hari ini.
“Cuaca buruk tersebut juga diramal melanda keseluruhan dan dua daerah lain di Negeri Sembilan seperti Jempol dan Tampin.
“Di Sabah, melibatkan bahagian sekitar Pedalaman (Tenom, Kuala Penyu dan Beaufort) dan Pantai Barat (Papar),” katanya lagi. KOSMO! ONLINE


Wanita kahwini pengiring bekas suami
Oleh KOSMO!

30 Mac 2022, 8:30 pm
SPRINGFIELD, ILLINOIS – Seorang wanita dari negeri Illinois, Amerika Syarikat mendedahkan bahawa dia telah berkahwin dengan pengiring kepada bekas suaminya selepas lelaki itu meluahkan perasaan cinta dalam sesi ucapan semasa perkahwinan pertamanya, lapor portal berita MailOnline semalam.
Desiree White, 32, dan bekas suaminya berkahwin pada 2010, dengan salah seorang rakan mereka, Bryant White menjadi pengiring pengantin pada majlis itu.
Desiree yang merupakan seorang perancang perkahwinan telah bersahabat dengan Bryant sejak sekolah menengah dan mereka bertiga sejak itu menjalinkan persahabatan.
Bagaimanapun, pada majlis perkahwinan Desiree, Bryant mengumumkan bahawa dia selalu mencintai wanita itu menerusi ucapan perkahwinan di hadapan 200 orang tetamu.
Di hadapan dua kawan baiknya, Bryant juga berkata bahawa dia sedar Desiree akan menjadi miliknya ketika pertama kali mereka bertemu.
Setelah setahun kemudian, Desiree berkahwin dengan Bryant selepas berpisah dengan suaminya. Mereka kini mempunyai empat cahaya mata.

“Bryant dan saya bertemu di sekolah menengah. Saya ketika itu mempunyai teman lelaki (bekas suami) dan jarang bercakap dengan orang lain.
“Saya bercerita mengenai Bryant kepada bekas suami dan mencadangkan agar kami menghabiskan masa bersama. Sejak itu, Bryant dan bekas suami saya menjadi kawan baik dan selalu meluangkan masa bersama,” kata Desiree. – AGENSI


[VIDEO] Bukit Antarabangsa dilanda banjir
Oleh MUHD AFIQ AL-HAFIZ MAT YUSOF

30 Mac 2022, 8:41 pm
AMPANG – Hujan lebat berterusan sejak petang tadi menyebabkan kira-kira 30 buah rumah terjejas akibat banjir di Jalan Mulia, Bukit Antarabangsa sebentar tadi.
Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan kecemasan berhubung kejadian kira-kira pukul 6.35 petang.
“Hujan lebat berterusan telah menyebabkan air hujan dari atas bukit telah melimpah dari longkang utama di kawasan taman tersebut dan menyebabkan laluan air turun ke bawah bukit.
“Kejadian tersebut menyebabkan kira-kira 30 buah rumah terjejas dengan ketinggian air setinggi 0.6 meter,” katanya ketika dihubungi Kosmo! di sini hari ini.
Mengulas lanjut, air juga sudah mulai surut kira-kira sejam selepas kejadian dan tidak melibatkan sebarang mangsa.
“Kejadian ini juga bukan disebabkan ban yang pecah seperti dakwaan sebaliknya disebabkan air hujan dari atas bukit telah melimpah dari longkang utama seterusnya ke kawasan perumahan tersebut,” jelasnya. – KOSMO! ONLINE.


Gegelang planet Zuhal akan lenyap
Oleh KOSMO!

30 Mac 2022, 8:00 pm
WASHINGTON – Saintis-saintis meramalkan bahawa gegelang gergasi yang mengelilingi Planet Zuhal akan pecah dan hilang sepenuhnya dalam beberapa ratus juta tahun akan datang, lapor akhbar The Sun semalam.
Proses kemusnahan itu telah didedahkan oleh ahli-ahli astronomi kepada majalah The Atlantic.
Gegelang itu dikatakan berada dalam keadaan ‘terganggu’, ditarik ke dalam Planet Zuhal oleh graviti dan akhirnya akan mengewap. Dianggarkan sebanyak 10 tan ‘jirim gegelang’ jatuh ke Zuhal bagi setiap satu saat.
Pentadbiran Aeronautik dan Angkasa Lepas Kebangsaan (NASA) telah mengkaji gegelang Planet Zuhal secara meluas melalui misi kapal angkasa Cassini.
Menerusi kadar kemerosotan semasa, keseluruhan sistem gegelang itu dianggarkan akan lenyap sekitar 300 juta tahun akan datang.
NASA bagaimanapun memaklumkan bahawa ia berkemungkinan mempunyai kurang dari 100 tahun untuk ‘hidup’.

Gegelang itu juga dikatakan masih di peringkat awal jangka hayatnya, dan dianggarkan berusia antara 10 juta hingga 100 juta tahun. – Agensi


Kaji harga jika kos benih padi meningkat
Oleh MOHAMAD HAFIZI BIN MOHD SAID

30 Mac 2022, 5:54 pm
IPOH – Kerajaan negeri akan mempertimbangkan semula harga siling benih padi sah yang ditetapkan RM35 bagi setiap 20 kilogram (kg) sekiranya kos meningkat.
Pengerusi Jawatankuasa Perladangan, Pertanian dan Industri Makanan negeri, Razman Zakaria berkata, tidak ada pihak yang mahu menanggung risiko dan kerugian jika kos benih padi ini meningkat.
Bagaimana pun katanya, buat masa ini kerajaan telah menetapkan harga jualan maksimum pada peringkat runcit tidak melebihi RM35 bagi setiap 20kg beg benih padi.
“Kita juga mengalakkan penggunaan baja organik dan pengeluaran berasaskan kepada bahan tempatan dalam mengatasi kenaikkan harga peringkat global.
“Sekiranya terdapat jualan benih padi melebihi RM35 aduan boleh dibuat dengan menghubungi Bahagian Kawalselia Padi dan Beras Negeri Perak,” katanya pada sesi penggulungan sidang Dewan Undangan Negeri Perak hari ini. – KOSMO! ONLINE


Todak Revival umum perkembangan terbaharu syarikat
Oleh KOSMO!

30 Mac 2022, 6:07 pm
PETALING JAYA – Seiring peralihan kepada fasa endemik di negara ini, jenama gaya hidup yang meliputi pelbagai umur, Todak mempelawa peminat dalam bidang gaming dan streaming menyaksikan ucaptama  Todak yang pertama,  Todak Revival: Futureverse Keynote.
Pengasas Todak, Khairul Azlan Ariffin berkata, sesi tersebut bakal dipancarkan secara langsung menerusi laman Facebook rasmi mereka esok bermula pukul 9.00 malam.
Menurut beliau, menerusi Todak Revival, penonton antara lain akan sama-sama dapat mengetahui mengenai produk terbaharu syarikat, pengenalan kepada entiti sedia ada dan pengumuman penting yang akan didedahkan.
“Ini adalah satu inisiatif jenama untuk membolehkan kami berkongsi secara menyeluruh mengenai pencapaian dan perancangan masa hadapan jenama Todak selain memperkenalkan kepada semua mengenai produk yang telah dan bakal dilancarkan,” katanya dalam kenyataan yang dikeluarkan semalam.
Berbekalkan tagline ‘langgar’, Siri Kerusi Alpha Todak iaitu kerusi ‘gaming’ berkualiti dilihat sesuai dengan situasi bekerja dari rumah (WFH) yang ketika ini diamalkan oleh majikan dan pekerja.
Lebih menarik, Todak juga bakal mengeluarkan beberapa lagi produk lain yang akan membantu untuk menyediakan ruangan kerja ataupun sesi bermain game yang lebih kondusif.

Ditubuhkan pada 2017, Todak kini memiliki lima entiti utama yang berpusat di Cyberjaya dan Setia Alam iaitu Todak Culture, Todak Studios, Todak Fusion, Todak Academy dan Todak Pay, yang menyediakan servis yang berbeza. -KOSMO! ONLINE


KDN meterai MoU, kontrak RM2.5 bilion
Oleh HARRITH HISHAM

30 Mac 2022, 6:06 pm
KUALA LUMPUR – Kementerian Dalam Negeri (KDN) memeterai satu memorandum persefahaman (MoU) serta lapan kontrak dengan syarikat tempatan dengan nilai keseluruhan berjumlah RM2.59 bilion.
Menterinya, Datuk Seri Hamzah Zainudin berkata, antara kontrak yang telah ditandatangani adalah Perolehan Peralatan Satelit X-Band Untuk Polis Diraja Malaysia (PDRM).
Beliau berkata, pihaknya juga turut menandatangani Projek Naik Taraf Sistem SWASLA Untuk Agensi Penguatkuasaan Maritim Malaysia (APMM) dan Projek Sistem Imigresen Bersepadu Nasional (NIISe) Untuk Jabatan Imigresen Malaysia (JIM).
“KDN sentiasa komited dalam meletakkan aspek keselamatan nasional sebagai agenda utama bagi memastikan aset-aset keselamatan negara sentiasa berada dalam mod kesiapsiagaan yang tinggi.
“Selain itu, usaha tersebut juga merupakan simbolik usaha kerajaan memastikan keselamatan negara terpelihara dengan mengutamakan perolehan aset-aset strategik,” katanya.
Beliau berkata demikian kepada pemberita selepas menyaksikan majlis menandatangani MOU dan lapan kontrak sempena Pameran dan Persidangan Perkhidmatan Pertahanan Asia (DSA) 2022 dan Pameran Perkhidmatan Keselamatan (NATSEC) Asia, di sini hari ini.

MoU dan Kontrak KDN itu ditandatangani oleh Ketua Setiausaha KDN, Datuk Seri Wan Ahmad Dahlan Abdul Aziz, bersama Ketua Pengarah Unit Pemodenan Tadbiran Dan Perancangan Pengurusan Malaysia (MAMPU), Datuk Seri Dr. Yusof Ismail serta wakil-wakil syarikat tempatan. – KOSMO! ONLINE
Kapsyen – Hamzah (diri tengah) menyaksikan majlis menandatangani memorandum persefahaman (MoU) dan lapan kontrak sempena Pameran dan Persidangan Perkhidmatan Pertahanan Asia (DSA) 2022 dan Pameran Perkhidmatan Keselamatan (NATSEC) Asia, di sini hari ini.


Zuko Men’s Girdle jangka catat jualan RM1 juta
Oleh KOSMO!

30 Mac 2022, 6:20 pm
SHAH ALAM –   Tisas Academy Sdn Bhd. pengeluar produk penjagaan kesihatan dan kecantikan berjenama Razowa,  mengunjurkan perolehan jualan pada tahun ini sebanyak RM10 juta.
Pengasas syarikat, Hartini Halim berkata, peningkatan tersebut disumbangkan daripada produk terbaharunya berupa Zuko Men’s Girdle, bengkung khusus untuk lelaki yang mana ia bukan sahaja membantu mencantikkan tubuh badan tetapi juga meningkatkan tahap kesihatan golongan tersebut.
Menurut beliau, produk yang baharu dilancarkan itu diunjurkan merekodkan jualan antara RM500,000 hingga RM1 juta dalam tempoh sebulan.
“Bengkung ini juga  sesuai di pakai menjelang musim hari raya kelak agar mereka  tampil lebih yakin, hebat dan berfesyen,” katanya dalam kenyataan bersempena majlis pelancaran produk baharu tersebut di sini baru-baru ini.
Hartini menerangkan, selain Zuko Men’s Girdle, syarikat juga menawarkan produk  Bengkung 3 Saat, Ele Girdle dan Saunami Firming Cream selain produk daripada segmen lain seperti produk minyak urutan aromaterapi, skrub, set rawatan penjagaan kuku kaki (pedicure).

Tambah beliau, bengkung tersebut telah menjalani kajian dan pembangunan selama dua tahun selain hasil daripada kaji selidik daripada kumpulan sasaran mengenai masalah perut buncit yang dialami oleh kaum Adam itu.

“Hasil kaji selidik mendapati ramai lelaki yang mengakui berdepan masalah perut buncit kerana gaya hidup serta pemakanan di negara kita, bagaimanapun ramai daripada mereka yang berdepan dengan masalah mencari bengkung yang bersesuaian.
“Kami hasilkan bengkung dengan menggunakan material yang bersesuaian  dengan iklim negara, materialnya juga sejuk dan selesa walau ketika bersukan,” ujarnya.
Hartini memberitahu, bersempena musim perayaan, syarikat telah menganjurkan kempen  Projek Duit Raya bersama Razowa tanpa mengeluarkan modal untuk para pengedar di seluruh negara.
Beliau menjelaskan, syarikat yang memiliki kira-kira 6,000 pengedar itu kini membuka peluang kepada usahawan baharu untuk menceburi bidang berkenaan tanpa memerlukan modal kerana pihaknya prihatin terhadap nasib usahawan kini yang terjejas dengan impak daripada pandemik Covid-19. -KOSMO! ONLINE


Malaysia peroleh RM70 bilion nilai perdagangan, pelaburan
Oleh LUQMAN RIDHWAN MOHAMED NOR

30 Mac 2022, 6:57 pm
DUBAI – Malaysia berjaya memperoleh RM70 bilion secara keseluruhan bagi nilai perdagangan, pelaburan dan business leads selepas 26 minggu menyertai Ekspo 2020 Dubai.
Perdana Menteri, Datuk Seri Ismail Sabri Yaakob dalam berkata, ia melebihi sasaran awal iaitu antara RM8 bilion hingga RM10 bilion bagi potensi peluang perdagangan dan pelaburan.
Menurut beliau, sasaran ditetapkan itu adalah berdasarkan pencapaian Malaysia di Ekspo Astana, Kazakhstan pada 2017.
Ismail Sabri ketika meninjau gerai pameran pada pameran di Ekspo 2020, di Club 2020, Emaar di sini hari ini.
Katanya, nilai RM70 bilion itu diperolehi melalui 131 memorandum persefahaman (MoU) atau perjanjian perkongsian dan pertanyaan perniagaan melibatkan sejumlah 4,558 mesyuarat, termasuk potensi padanan perniagaan.
“Sukacita juga saya umumkan satu lagi pencapaian membanggakan Pavilion Malaysia sejak bermulanya penganjuran Ekspo 2020 Dubai sehingga semalam, Pavilion Malaysia telah menerima 1.1 juta pengunjung. Syabas diucapkan,” katanya.
Beliau berkata demikian ketika menyampaikan ucaptama pada Majlis Apresiasi Ekspo 2020 Dubai di Club 2020, Emaar di sini hari ini.

Menurut Ismail Sabri, Pavilion Malaysia telah menerima kunjungan lebih daripada 130 delegasi peringkat tinggi antarabangsa termasuk Amerika Syarikat, Kesatuan Eropah, Oman, India dan Myanmar.
Pada masa sama, beliau berkata, kerajaan berharap agar Hab Teknologi dan Inovasi Malaysia menjadi pencetus inspirasi kepada inovator masa hadapan.
Sehubungan itu, beliau berkata, Aerodyne Group akan menjadikan Pavilion Malaysia sebagai ibu pejabat kedua global dan semua kos operasi akan diuruskan oleh pihak berkenaan.
Tambah beliau, Malaysia juga bersedia untuk menyertai Ekspo Dunia yang akan diadakan di Osaka, Jepun pada 2025.
“Ini membuktikan prinsip Malaysia yang berpegang kepada dasar neutral dan mengekalkan hubungan aman dengan semua negara dalam meningkatkan lagi hubungan dengan negara lain di rantau ini,” katanya. – KOSMO! ONLINE


Pusat pembelajaran ALFA mahu buka 100 cawangan baharu
Oleh KOSMO!

30 Mac 2022, 6:45 pm
PETALING JAYA –  ALFA And Friends (ALFA), pusat pembelajaran awal kanak-kanak dalam bidang sains, teknologi, kejuruteraan dan matematik, mengunjurkan untuk membuka 100 cawangan baharu di seluruh negara pada tahun ini.
Pengasas pusat tersebut, Ho Teh Eng berkata, pembukaan lebih banyak rangkaian baharunya itu akan memberi peluang kepada lebih ramai ramai kanak-kanak mempelajari bidang matematik dengan kaedah yang sebaiknya dan menyeronokkan.
Menurut beliau, pembelajaran syarikat memberi penekanan terhadap konsep  ‘7 Elements of Highly Effective Maths’ yang merangkumi kurikulum Singapore Maths yang terbukti terbaik di dunia  untuk memastikan mereka memahami konsep dan cara untuk menyelesaikan masalah.
“Kami sangat mementingkan keseronokan dalam pembelajaran,” katanya dalam kenyataan yang dikeluarkan di sini semalam.

Teh Eng menjelaskan, pusat pembelajaran si kecil dari usia empat hingga sembilan tahun itu telah memberi manfaat kepada lebih 60,000 kanak-kanak di Malaysia dan Indonesia.
Selain itu, beliau menerangkan, kanak-kanak tidak memahami konsep matematik dan lebih cenderung untuk menghafal cara penyelesaian masalah.

“Perkara ini menyebabkan mereka tidak dapat berfikir secara kritis dan kreatif untuk menyelesaikan soalan. Anak-anak akan hilang minat terhadap subjek itu apabila mereka gagal memahami konsep dan tidak yakin dengan pengiraan dibuat.
“Jika ibu bapa mahu menanam minat mereka terhadap subjek itu, ia perlu mula dari awal. Kini, terdapat pelbagai pilihan program matematik yang bersesuaian mengikut perkembangan umur anak-anak. Penting untuk ibu bapa membuat pilihan program yang tepat,” katanya. -KOSMO! ONLINE


FAM beri Rizal amaran keras
Oleh MUHAMAD ARDIE PUTRA SUHAIMI

30 Mac 2022, 6:46 pm
PERSATUAN Bola Sepak Malaysia (FAM) telah memberi amaran keras kepada pertahanan Sabah FC, Rizal Ghazali susulan menolak panggilan menyertai kem skuad Harimau Malaya baru-baru ini
Setiausaha Agung FAM, Mohd. Saifuddin Abu Bakar berkata, surat amaran telah dikeluarkan oleh FAM kepada  Rizal agar menghormati panggilan skuad kebangsaan pada masa akan datang jika tidak mahu dikenakan sebarang tindakan.
“Susulan itu, Rizal sudah pun menjawab surat tunjuk sebab kepada FAM.
“Namun, sebagai peringatan tambahan,  Rizal diingatkan agar tampil melapor diri terlebih dahulu dan mengemukakan sebab kepada pengurusan pasukan kebangsaan seandainya ada alasan kukuh untuk menarik diri selepas ini,” kata Saifuddin dalam satu kenyataan sebentar tadi.
Sebagai rekod, Rizal yang diletakkan dalam senarai bersedia pada asalnya telah dipanggil oleh ketua jurulatih kebangsaan, Kim Pan-gon bagi menggantikan pemain Johor Darul Ta’zim (JDT),  Syahmi Safari yang meminta pengecualian untuk tidak melapor diri ke kem latihan pusat kali ini kerana menyambut kelahiran anak kembar tiganya.
Berikutan keengganan Rizal untuk melapor diri, Pan-gon telah memanggil seorang lagi pemain dari senarai bersedia,  Ahmad Khuzaimi Piee untuk menggantikan tempat Syahmi dan pemain pertahanan Negeri Sembilan FC itu hadir melapor diri.

Skuad negara telah merekodkan kemenangan 2-0 ke atas Filipina sebelum tewas 1-2 kepada Singapura pada dua aksi persahabatan antarabangsa di Stadium Nasional, Singapura minggu lalu. – KOSMO! ONLINE


Keputusan imbas lagi Mysejahtera atau tidak diputuskan sebulan lagi
Oleh MOHD. HUSNI MOHD. NOOR

30 Mac 2022, 6:45 pm
PUTRAJAYA – Kementerian Kesihatan (KKM) memerlukan masa sebulan bagi membuat penelitian sebelum memutuskan sama ada mahu meneruskan atau menghentikan amalan mengimbas MySejahtera setiap kali memasuki premis.
Menterinya, Khairy Jamaluddin Abu Bakar berkata, pihaknya perlu melihat terlebih dahulu beberapa perkara termasuk data mobiliti penduduk dan corak jangkitan Covid-19 ketika ini.
Khairy Jamaluddin bercakap pada sidang akhbar selepas Majlis Penutup Program Pengurusan Berat Badan Bersepadu Kebangsaan MyVIFitEr 1.0 dan WOPAD 2022 di Kementerian Kesihatan (KKM), Putrajaya hari ini. – Foto FAISOL MUSTAFA
Beliau berkata, KKM juga akan melihat corak sama terutama membabitkan pergerakan pengembara sebaik pintu sempadan negara di buka pada Jumaat ini.
“Kami menjangkakan tempoh sebulan untuk melihat sekiranya berlaku perubahan pada pola mobiliti dan jangkitan Covid-19 dalam negara sebaik kelonggaran diberikan mulai 1 April ini.
“Sekiranya tiada perubahan yang ketara dalam tempoh sebulan ini, barulah kita fikirkan untuk hentikan amalan itu.
“Saya mahu lihat terlebih dahulu pergerakan dan corak jangkitan Covid-19 sebaik pintu sempadan negara dibuka termasuk kelonggaran lain terutama sepanjang bulan Ramadan nanti,” katanya ketika ditemui pada Majlis Penutup Program Pengurusan Berat Badan Bersepadu Kebangsaan di sini, hari ini. – KOSMO! ONLINE


Ramai bengang staf kurier campak parcel masuk lori
Oleh KOSMO!

30 Mac 2022, 5:41 pm
PETALING JAYA – Satu video di aplikasi TikTok tular memaparkan beberapa orang pekerja syarikat kurier mencampak barang pelanggan ke dalam sebuah lori.
Menerusi rakaman yang dimuat naik oleh @ameir_zainal, dapat dilihat barang-barang milik pelanggan dibaling dengan kasar malah ada yang terjatuh dan berkemungkinan akan berlaku kerosakan.
Sementara itu, perkongsian tersebut telah mengundang kemarahan orang ramai dan rata-ratanya tidak berpuas hati dengan tindakan pekerja terbabit.
Selain itu, mereka juga bimbang mengenai keadaan barangan yang dibeli atau dihantar menggunakan perkhidmatan syarikat kurier berkenaan terutamanya yang melibatkan jenis bahan yang mudah pecah.
“Habis hancur la biskut raya aku hantar pada pelanggan kalau dibalingnya bungkusan seperti itu,” kata Syed Abdul.
“Pelanggan beli guna duit, penjual hantar guna duit, janganlah buang duit orang lain dengan hasil kerja yang seperti itu, jangan baling barang pelanggan, kalau ada kaca, atau barang yang mudah pecah, siapa nak tanggung kerugian nanti,” ujar Azri Yunus.

Dalam pada itu, seorang lagi pengguna yang juga merupakan pekerja di syarikat kurier tersebut meluahkan kekecewaan apabila terdapat segelintir sikap pekerja yang tidak bertanggungjawab terhadap barang pelanggan.
“Sebab segelintir yang tak amanah dalam kerja, habis satu syarikat kena kecam dengan pengguna dan pelanggan, jaga la nama baik syarikat yang anda kerja, berkhidmat dengan baik, jangan memalukan,” pesannya. – KOSMO! ONLINE


Nenek 67 tahun tangkap ular sawa guna tangan
Oleh KOSMO!

30 Mac 2022, 6:30 pm
BANGKOK – Seorang nenek yang tinggal di wilayah Isaan, Thailand menjadi terkenal kerana mampu menangkap ular bersaiz besar hanya menggunakan tangannya sendiri, lapor laman berita Thaiger semalam.
Prakuad ‘Own’ Pasomsi, 67, dipuji penduduk sebagai penyelamat selepas berjaya menangkap ular sawa terbesar yang pernah ditangkapnya setakat ini.
Warga emas itu hanya menggunakan tangannya untuk menangkap ular ketika menjalankan aktiviti tersebut sejak tiga tahun lalu.
Prakuad yang lebih dikenali sebagai Own berkata, kebiasaannya, dia akan menangkap ular tidak berbisa dan menghubungi pasukan penyelamat untuk mengambilnya bagi dilepaskan di tempat yang sesuai.
Tambahnya, dia tidak takut akan ular. Walaupun pernah dipatuk sebanyak dua kali, Own mengakui bahawa ia tidak menyakitkan.
Tambah Own, jirannya sering meminta bantuannya jika mereka menemui ular. Dia juga bersedia untuk membantu mereka dan tidak pernah meminta wang sebagai balasan.

Jiran-jiran Own juga kebiasaannya akan memanggilnya sebagai ‘penyelamat komuniti’. – Agensi


Pengurus projek direman bagi bantu kes terima suapan RM30,000
Oleh LUQMAN RIDHWAN MOHAMED NOR

30 Mac 2022, 5:30 pm
PUTRAJAYA – Seorang bekas pengurus projek direman Suruhanjaya Pencegahan Rasuah Malaysia (SPRM) bagi membantu siasatan kes menerima suapan.
Menurut sumber, ia sebagai balasan untuk memberi kerja-kerja pembekalan dan pemasangan papan tanda serta logo kepada sebuah syarikat.
Menurut sumber, suspek yang berusia 41 tahun ditahan petang semalam di Pejabat SPRM Kuala Lumpur.
“Perintah reman selama lima hari bermula hari ini sehingga 3 April 2022 dikeluarkan oleh Majistret Wong Chai Sia terhadap suspek lelaki itu di Mahkamah Majistret Kuala Lumpur hari ini,” katanya.
Sumber berkata, suspek yang merupakan bekas pengurus projek sebuah syarikat dipercayai menerima suapan bernilai RM30,000 melalui akaun bank syarikat miliknya daripada seorang pengurus syarikat lain.
Katanya, ia sebagai balasan untuk memberi kerja-kerja membekal dan memasang papan tanda dan logo kepada syarikat tersebut bagi sebuah stesen televisyen tempatan.

Sementara itu, Pengarah SPRM Wilayah Persekutuan Kuala Lumpur, Razaliah Ab. Rahman ketika dihubungi mengesahkan tangkapan dan reman tersebut.
Beliau berkata, suspek ditahan di bawah Seksyen 16(a)(A) Akta SPRM 2009. – KOSMO! ONLINE


Tiga termasuk seorang warga Korea direman berkaitan kes kemuka dokumen palsu
Oleh MOHD. HUSNI MOHD. NOOR

30 Mac 2022, 5:22 pm
PUTRAJAYA – Tiga lelaki termasuk seorang warganegara Korea direman selama tiga hari bagi membantu siasatan kerana disyaki mengemukakan dokumen palsu.
Difahamkan, dokumen palsu itu adalah bagi mendapatkan pinjaman berjumlah kira-kira 4.2 juta pound (RM23.17 juta) daripada sebuah syarikat antarabangsa yang beroperasi di Kuala Lumpur.
Perintah tahanan reman dikeluarkan Majistret Shah Wira Abdul Halim di Mahkamah Majistret di sini selepas membenarkan permohonan Suruhanjaya Pencegahan Rasuah Malaysia (SPRM).
Shah Wira menetapkan dua suspek termasuk pengurus besar tersebut ditahan reman selama tiga hari bermula hari ini sehingga 1 April manakala seorang lagi selama lima hari sehingga 3 April ini.
Sumber berkata, kesemua suspek berusia lingkungan 30 hingga 40an itu ditahan di Ibu Pejabat SPRM Putrajaya antara pukul 5 petang dan 12 tengah malam semalam ketika hadir memberi keterangan.
Menurutnya, warga Korea itu adalah pengurus besar di syarikat antarabangsa tersebut dan dipercayai bersubahat bersama dua individu berkenaan.

“Mereka dikatakan membuat pinjaman tersebut bagi tujuan pembelian 24 buah kenderaan terpakai daripada luar negara pada tahun 2015,” katanya.
Sementara itu, Pengarah Kanan Siasatan SPRM, Datuk Seri Hishamuddin Hashim, ketika dihubungi mengesahkan penahanan tersebut dan kes tersebut disiasat mengikut Seksyen 18 Akta SPRM 2009. – KOSMO! ONLINE


Perak akan bincang isu kahwin bawah umur
Oleh MOHAMAD HAFIZI BIN MOHD SAID

30 Mac 2022, 5:25 pm
IPOH – Kerajaan Perak akan mengadakan sesi perbincangan dan advokasi dengan agensi dan jabatan kerajaan bagi melihat cadangan meningkatkan had umur perkahwinan.
Pengerusi Jawatankuasa Pembangunan Wanita, Keluarga dan Kebajikan Masyarakat negeri, Datuk Dr. Wan Norashikin Wan Noordin berkata, perbincangan berkenaan akan diadakan melalui Wanita Perak bersama Jabatan Agama Islam Perak (JAIPk).
“Perkahwinan bawah umur bukan sahaja perlu ditangani melalui perubahan perundangan, malah melalui pendidikan, kesihatan, pengukuhan institusi keluarga serta sokongan sosioekonomi masyarakat.
“Saya menyeru semua pihak berkepentingan menyokong usaha kerajaan menangani perkahwinan bawah umur di negeri ini demi menjamin masa hadapan kanak-kanak kita,” katanya.
Beliau berkata demikian ketika sesi penggulungan hari terakhir sidang Dewan Undangan Negeri (DUN) Perak di sini hari ini. – KOSMO! ONLINE


Lelaki kurang siuman melecur bakar diri
Oleh ASLIZA MUSA

30 Mac 2022, 5:33 pm
PARIT – Seorang lelaki kurang siuman melecur 80 peratus selepas dipercayai membakar diri di belakang sebuah rumah di Simpang Tiga di sini pagi tadi.
Lelaki berusia 54 tahun itu dikatakan menggunakan petrol untuk membakar diri sebelum terjun ke dalam longkang berair cetek.
Ketua Polis Daerah Perak Tengah, Superintenden Barudin Wariso berkata, sepasukan anggota dihantar ke lokasi bagi membuat pemeriksaan sebaik menerima laporan pada pukul 10.30 pagi.
“Sebelum kejadian, mangsa yang tidak bekerja dan tinggal bersama kakaknya telah mengamuk sebelum keluar tanpa memberitahu ke mana dia hendak pergi.
“Bagaimanapun, selepas beberapa jam kakak mangsa mendapati mangsa telah membakar dirinya di belakang rumah. Mangsa dihantar ke Hospital Changkat Melintang untuk rawatan,” katanya. – KOSMO! ONLINE


Manusia lihat individu yang telah meninggal dunia sebelum temui ajal
Oleh KOSMO!

30 Mac 2022, 5:30 pm
WASHINGTON – Seorang jururawat sebuah hospital di Amerika Syarikat (AS) menjelaskan bahawa seseorang yang hampir meninggal dunia sering ‘bertemu semula’ dengan ahli keluarga atau orang tersayang yang telah menemui ajal menerusi fasa ‘penglihatan’ (vision), lapor akhbar Daily Star semalam.
Video mengenai perkara itu dimuat naik oleh Julie, menerusi akaun TikTok bernama @hospicenursejulie.
“Kita semua akan mati, jadi sila dengar. Ini adalah salah satu fakta kegemaran saya mengenai kematian. Tanda sebenar kematian yang kami beritahu kepada semua pesakit dan ahli keluarga mereka adalah sesuatu yang dipanggil ‘vision’.
“Ini bukan sesuatu apa yang kami katakan hanya untuk membuat sentimen berlebihan, tetapi apa yang sebenarnya berlaku.
“Kebiasaannya, kira-kira sebulan hingga beberapa minggu sebelum kematian, pesakit yang sedang nazak akan mula melihat saudara mara, orang tersayang, kawan atau haiwan peliharaan mereka yang telah mati. Mereka dapat dilihat secara fizikal,” kata Julie.
Video itu mendapat lebih lima juta tontonan dan ramai orang turut berkongsi pengalaman serupa di ruangan komen.

“Ibu saya sedang nazak. Saya memberitahunya pada hari-hari terakhirnya, apabila anda melihat nenek, pegang tangannya. Dia menjawab, Saya sudah melihatnya dan menyuruhnya pergi!” tulis seorang netizen.
“Saya hampir mati semasa bersalin dan melihat nenek saya. Dia berdiri di padang pelangi dan berkata dia berada datang untuk bayi saya. Saya terselamat tetapi anak saya tidak,” komen netizen lain. – Agensi


Hanya 12.2 peratus kanak-kanak Terengganu sudah divaksin Covid-19
Oleh MOHD AZLI ADLAN

30 Mac 2022, 5:39 pm
KUALA TERENGGANU – Kadar vaksinasi Covid-19 dalam kalangan kanak-kanak berusia lima hingga 11 tahun di Terengganu kekal rendah iaitu cuma 12.2 peratus.
Menteri Besar Terengganu, Datuk Seri Dr. Ahmad Samsuri Mokhtar berkata, situasi itu menjadikan negeri tersebut kedua paling rendah kadar vaksinasi dalam kanak-kanak di negara ini.
“Berdasarkan maklum balas, masih ramai ibu bapa di negeri ini masih lagi bimbang dengan kesan sampingan vaksin Covid-19 terhadap anak masing-masing.
“Ia tidak sepatutnya berlaku kerana suntikan vaksin ini bukanlah perkara baharu, sama seperti BCG (Bacillus Calmette Gurrain) dan lain-lain,” katanya selepas melancarkan Tahun Semarak Dakwah peringkat Terengganu di sini hari ini.
Ahmad Samsuri berharap stigma was-was terhadap vaksin Covid-19 dapat dihentikan seterusnya ibu bapa dan penjaga dapat memberi kerjasama membawa anak masing-masing menerima vaksinasi tersebut secepat mungkin.
Jelas beliau, ia untuk kebaikan kanak-kanak itu sewaktu negara akan memasuki peralihan endemik pada lusa.

Setakat ini, seramai 21, 822 daripada 178,700 kanak-kanak berusia lima hingga 11 tahun yang layak di Terengganu sudah menerima dos pertama vaksin Covid-19. – KOSMO! ONLINE


Petrol RON97 naik 8 sen mulai esok
Oleh LUQMAN RIDHWAN MOHAMED NOR

30 Mac 2022, 5:26 pm
PUTRAJAYA – Harga runcit petrol RON97 naik kembali bermula esok hingga 6 April depan iaitu daripada RM3.83 kepada RM3.91 seliter.
Kementerian Kewangan (MOF) dalam satu kenyataan berkata, harga runcit bagi petrol RON95 dan diesel pula kekal masing-masing pada harga RM2.05 seliter dan RM2.15 seliter.
Katanya, kerajaan mengekalkan harga petrol RON95 dan diesel bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – KOSMO! ONLINE